c: text/html

text:
དཔལ་གསང་བ་འདུས་པ་ཞེས་བྱ་བའི་རྒྱུད་ཀྱི་རྒྱལ་པོ་ཆེན་པོ།
སྟོན་པ་ཤཱཀྱ་ཐུབ་པ།
༄༅༅།། རྒྱ་གར་སྐད་དུ། ཤྲཱི་གུ་ཧྱ་ས་མ་ཛ་མ་ཧཱ་ཏན་ཏྲ་རཱ་ཛ་ནཱ་མ། བོད་སྐད་དུ། དཔལ་གསང་བ་འདུས་པ་ཞེས་བྱ་བ་རྒྱུད་ཀྱི་རྒྱལ་པོ་ཆེན་པོ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ།། འདི་སྐད་བདག་གི་ཐོས་པ་དུས་གཅིག་ན། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་སྙིང་པོ་རྡོ་རྗེ་བཙུན་མོའི་བྷ་ག་ལ་བཞུགས་སོ།། བརྗོད་ཀྱིས་མི་ལང་བའི་ཡང་བརྗོད་ཀྱིས་མི་ལང་བའི་སངས་རྒྱས་ཀྱི་ཞིང་གི་རྡུལ་ཕྲ་རབ་སྙེད་ཀྱི་བྱང་ཆུབ་སེམས་དཔའ་སེམས་དཔའ་ཆེན་པོ་ལ། འདི་ལྟ་སྟེ། བྱང་ཆུབ་སེམས་དཔའ་སེམས་དཔའ་ཆེན་པོ་དམ་ཚིག་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་སྐུ་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་གསུང་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་ཐུགས་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་ཏིང་ངེ་འཛིན་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་རྒྱལ་བ་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་ས་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་ཆུ་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་མེ་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་རླུང་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་ནམ་མཁའ་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་གཟུགས་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་སྒྲ་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་དྲི་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་རོ་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་རེག་བྱ་རྡོ་རྗེ་དང༌། བྱང་ཆུབ་སེམས་དཔའ་སེམས་དཔའ་ཆེན་པོ་ཆོས་ཀྱི་དབྱིངས་ཀྱི་ངོ་བོ་ཉིད་རྡོ་རྗེ་དང༌། དེ་དག་ལ་སྩོགས་པའི་བྱང་ཆུབ་སེམས་དཔའ་སེམས་དཔའ་ཆེན་པོ་བརྗོད་ཀྱིས་མི་ལང་བའི་ཡང་བརྗོད་ཀྱིས་མི་ལང་བའི་སངས་རྒྱས་ཀྱི་ཞིང་གི་རྡུལ་ཕྲ་རབ་སྙེད་རྣམས་དང༌། དེ་བཞིན་གཤེགས་པ་ནམ་མཁའི་དབྱིངས་དང་མཉམ་པ་ལ་འདི་ལྟ་སྟེ། དེ་བཞིན་གཤེགས་པ་རྡོ་རྗེ་མི་བསྐྱོད་པ་དང༌། དེ་བཞིན་གཤེགས་པ་རྡོ་རྗེ་རྣམ་པར་སྣང་མཛད་དང༌། དེ་བཞིན་གཤེགས་པ་རྡོ་རྗེ་རིན་ཆེན་དཔལ་དང༌། དེ་བཞིན་གཤེགས་པ་རྡོ་རྗེ་འོད་དཔག་ཏུ་མེད་པ་དང༌། དེ་བཞིན་གཤེགས་པ་རྡོ་རྗེ་གདོན་མི་ཟ་བ་དང༌། དེ་དག་ལ་སྩོགས་པ་ནམ་མཁའི་དབྱིངས་ཐམས་ཅད་དང་མཉམ་པའི་དེ་བཞིན་གཤེགས་པ་རྣམས་དང་ཐབས་ཅིག་ཏུ་བཞུགས་པ་ནི་འདི་ལྟ་སྟེ། དཔེར་ན་ཏིལ་གྱི་གང་བུ་བཞིན་དུ། དེ་བཞིན་གཤེགས་པ་ཐམས་ཅད་ཀྱིས་ནམ་མཁའི་དབྱིངས་ཐམས་ཅད་ཤིན་ཏུ་གང་བར་སྣང་བར་གྱུར་ཏོ།།
དེ་ནས་བཅོམ་ལྡན་འདས་དེ་བཞིན་གཤེགས་པ་རྡོ་རྗེ་རྣམ་པར་སྣང་མཛད་ཆེན་པོ། དེ་བཞིན་གཤེགས་པ་ཐམས་ཅད་ཀྱི་འདོད་ཆགས་ཆེན་པོའི་ཚུལ་ཞེས་བྱ་བའི་ཏིང་ངེ་འཛིན་ལ་སྙོམས་པར་བཞུགས་ནས། དེ་བཞིན་གཤེགས་པའི་བཀོད་པ་དེ་དག་ཐམས་ཅད་ཉིད་ཀྱི་སྐུ་ལ་ཞུགས་པར་མཛད་དོ།། དེ་ནས་དེ་བཞིན་གཤེགས་པ་དེ་དག་ཐམས་ཅད་ཀྱིས། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་བདག་པོ་ཡོངས་སུ་མཉེས་པར་བྱ་བའི་ཕྱིར། ཉིད་ཀྱི་སྐུ་བུད་མེད་ཀྱི་གཟུགས་སུ་མངོན་པར་སྤྲུལ་ནས། བཅོམ་ལྡན་འདས་རྣམ་པར་སྣང་མཛད་ཆེན་པོའི་སྐུ་ལས་མངོན་པར་བྱུང་བར་གྱུར་ཏོ།། དེ་ལ་ལ་ལ་ནི་སངས་རྒྱས་སྤྱན་ལྟ་བུ། ལ་ལ་ནི་མཱ་མ་ཀི་ལྟ་བུ། ལ་ལ་ནི་གོས་དཀར་མོ་ལྟ་བུ། ལ་ལ་ནི་དམ་ཚིག་སྒྲོལ་མ་ལྟ་བུ། ལ་ལ་ནི་གཟུགས་ཀྱི་ངོ་བོ་ལྟ་བུ། ལ་ལ་ནི་སྒྲའི་ངོ་བོ་ལྟ་བུ། ལ་ལ་ནི་དྲིའི་ངོ་བོ་ལྟ་བུ། ལ་ལ་ནི་རོའི་ངོ་བོ་ལྟ་བུ། ལ་ལ་ནི་རེག་གི་ངོ་བོ་ལྟ་བུ། དེར་ཡང་དག་པར་གནས་པར་གྱུར་ཏོ།།
དེ་ནས་དེ་བཞིན་གཤེགས་པ་མི་བསྐྱོད་པས། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་སྙིང་པོ་རྡོ་རྗེ་བཙུན་མོའི་བྷ་ག་ལ་དམ་ཚིག་ཆེན་པོའི་དཀྱིལ་འཁོར་རྡུལ་མེད་པ་གྲུ་བཞིར་བྱིན་གྱིས་བརླབས་པ་ནི། གསལ་བ་དེ་ཡི་ངོ་བོ་ཉིད།། སྣ་ཚོགས་གཟུགས་ཀྱིས་ཀུན་ཏུ་རྒྱས།། སངས་རྒྱས་སྤྲིན་གྱིས་ཀུན་ཏུ་ཁྱབ།། འོད་ཟེར་འཕྲོ་བ་མང་པོ་འཁྲུགས།། གསལ་བ་ལ་སྩོགས་དཀྱིལ་འཁོར་ལྡན།། དེ་བཞིན་གཤེགས་པ་ཀུན་གྱི་གནས།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེའི་བདག་པོ་དེ། དེ་བཞིན་གཤེགས་པ་ཐམས་ཅད་ཀྱི་དཀྱིལ་འཁོར་ཆེན་པོའི་དབུས་སུ་བཞག་པར་གྱུར་ཏོ།། དེ་ནས་དེ་བཞིན་གཤེགས་པ་མི་བསྐྱོད་པ་དང༌། དེ་བཞིན་གཤེགས་པ་རིན་ཆེན་དཔལ་དང༌། དེ་བཞིན་གཤེགས་པ་ཚེ་དཔག་ཏུ་མེད་པ་དང༌། དེ་བཞིན་གཤེགས་པ་གདོན་མི་ཟ་བར་གྲུབ་པ་དང༌། དེ་བཞིན་གཤེགས་པ་རྣམ་པར་སྣང་མཛད་རྣམས། དེ་བཞིན་གཤེགས་པ་བྱང་ཆུབ་ཀྱི་སེམས་རྡོ་རྗེའི་ཐུགས་ལ་ཞུགས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་བྱང་ཆུབ་ཀྱི་སེམས་རྡོ་རྗེ། དེ་བཞིན་གཤེགས་པ་ཐམས་ཅད་ཟིལ་གྱིས་གནོན་པ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་སོ།།
བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་བདག་པོ་སྙོམས་པར་ཞུགས་མ་ཐག་ཏུ། དེ་ནས་ནམ་མཁའི་དབྱིངས་འདི་ཐམས་ཅད་དེ་བཞིན་གཤེགས་པ་ཐམས་ཅད་ཀྱི་རྡོ་རྗེའི་ངོ་བོར་གནས་པར་གྱུར་ཏོ།། དེ་ནས་ནམ་མཁའི་དབྱིངས་ཐམས་ཅད་ན་གནས་པའི་སེམས་ཅན་ཇི་སྙེད་པ་དེ་དག་ཐམས་ཅད་རྡོ་རྗེ་སེམས་དཔའི་བྱིན་གྱི་བརླབས་ཀྱིས། དེ་བཞིན་གཤེགས་པ་ཐམས་ཅད་ཀྱི་བདེ་བ་དང་ཡིད་བདེ་བ་ཐོབ་པར་གྱུར་ཏོ།། དེ་ནས་བཅོམ་ལྡན་འདས་དེ་བཞིན་གཤེགས་པ་བྱང་ཆུབ་ཀྱི་སེམས་རྡོ་རྗེ། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེ་དམ་ཚིག་འབྱུང་བ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས། རིག་པ་ཆེན་པོའི་སྐྱེས་བུའི་གཟུགས་འདི། དེ་བཞིན་གཤེགས་པ་ཐམས་ཅད་ཀྱི་སྔགས་ཀྱི་བྱིན་གྱི་བརླབས་ཀྱིས་བྱིན་གྱིས་བརླབས་སོ།། བྱིན་གྱིས་བརླབས་མ་ཐག་ཏུ། བཅོམ་ལྡན་འདས་བྱང་ཆུབ་ཀྱི་སེམས་རྡོ་རྗེ་དེ་བཞིན་གཤེགས་པ་དེ་ཉིད་ཞལ་གསུམ་པ་ལྟ་བུར་དེ་བཞིན་གཤེགས་པ་ཐམས་ཅད་ཀྱིས་གཟིགས་པར་གྱུར་ཏོ།། དེ་ནས་དེ་བཞིན་གཤེགས་པ་མི་བསྐྱོད་པ་ལ་སྩོགས་པ། བཅོམ་ལྡན་འདས་རྣམ་པར་སྣང་མཛད་ཀྱི་ཐུགས་ཀ་ནས་བྱུང་སྟེ། ཆེད་དུ་བརྗོད་པ་འདི་ཆེད་དུ་བརྗོད་དོ།།
ཨེ་མའོ་སངས་རྒྱས་ཐམས་ཅད་ཀྱི།། བྱང་ཆུབ་སེམས་ནི་རབ་བྱུང་བ།། དེ་བཞིན་གཤེགས་པ་ཀུན་གྱི་གསང༌།། རབ་ཏུ་མི་རྟོག་གནས་མེད་པའོ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཡང་གཅིག་ཏུ་འདུས་ནས། བཅོམ་ལྡན་འདས་དེ་བཞིན་གཤེགས་པ་བྱང་ཆུབ་ཀྱི་སེམས་རྡོ་རྗེ་ལ། དེ་བཞིན་གཤེགས་པ་ཐམས་ཅད་ཀྱི་མཆོད་པ་སྤྲོས་པ་དེ་ཁོ་ན་ཉིད་ཀྱི་དམ་ཚིག་རིན་པོ་ཆེའི་སྤྲིན་གྱིས་ཡང་དག་པར་མཆོད་དེ། ཕྱག་འཚལ་ནས་འདི་སྐད་ཅེས་གསོལ་ཏོ།། འདུས་པ་གསང་བ་ལས་བྱུང་བ།། དེ་བཞིན་གཤེགས་པ་ཀུན་གྱི་གསང༌།། རྡོ་རྗེ་སྙིང་པོ་འདུས་པ་ཡི།། དེ་ཉིད་བཅོམ་ལྡན་བཤད་དུ་གསོལ།། དེ་ནས་བཅོམ་ལྡན་འདས་དེ་བཞིན་གཤེགས་པ་བྱང་ཆུབ་ཀྱི་སེམས་རྡོ་རྗེས། དེ་བཞིན་གཤེགས་པ་ཐམས་ཅད་ལ་འདི་སྐད་ཅེས་བཀའ་སྩལ་ཏོ།། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ལེགས་སོ་ལེགས་སོ།། འོན་ཀྱང་འདི་ནི་དེ་བཞིན་གཤེགས་པ་ཐམས་ཅད་ཀྱང་ཐེ་ཚོམ་སྐྱེ་བར་བྱེད་པ་ཡིན་ན། བྱང་ཆུབ་སེམས་དཔའ་གཞན་རྣམས་ལྟ་ཅི་སྨོས། དེ་ནས་བཅོམ་ལྡན་དེ་བཞིན་གཤེགས་པ་ཐམས་ཅད་ངོ་མཚར་དུ་གྱུར། རྨད་དུ་གྱུར་ཏེ་ཐེ་ཚོམ་ཐམས་ཅད་གཅོད་པར་མཛད་པ། བཅོམ་ལྡན་དེ་བཞིན་གཤེགས་པ་ཐམས་ཅད་ཀྱི་བདག་པོ་ལ་འདི་སྐད་ཅེས་གསོལ་ཏོ།། གང་བཅོམ་ལྡན་འདས་འདི་ལྟ་བུའི་ཡོན་ཏན་ཁྱད་པར་ཅན་དུ་གྱུར་པ་ཡང་དེ་བཞིན་གཤེགས་པ་ཐམས་ཅད་ཀྱི་འཁོར་དུ། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་སྟོན་པར་མི་སྤྲོ་བ་དེ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ལ་བྱིན་གྱིས་བརླབས་པ་མཛད་དེ། དེ་བཞིན་གཤེགས་པ་ཐམས་ཅད་ཀྱི་རྡོ་རྗེ་དམ་ཚིག་འབྱུང་བའི་ཚིག་གིས་དེ་བཞིན་གཤེགས་པ་ཐམས་ཅད་ཀྱི་བདེ་བ་དང་ཡིད་བདེ་བ་མྱོང་བ་བགྱི་པ་ནས། དེ་བཞིན་གཤེགས་པ་ཐམས་ཅད་ཀྱི་ཡེ་ཤེས་དང༌། མངོན་པར་ཤེས་པའི་འབྲས་བུ་ཐོབ་པར་བགྱི་བའི་བར་གྱི་ཕྱིར་ཡང་དག་པར་བསྟན་དུ་གསོལ། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེ་དེ་བཞིན་གཤེགས་པ། དེ་བཞིན་གཤེགས་པ་ཐམས་ཅད་ཀྱིས་གསོལ་བ་བཏབ་པ་དེ་མཁྱེན་ནས། ཡེ་ཤེས་ཀྱི་སྒྲོན་མ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། ཞེ་སྡང་གི་རིགས་ཀྱི་སྔགས་མཆོག་གི་སྙིང་པོའི་སྙིང་པོ་འདི། ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ༌།། བཛྲ་དྷྲིཀ
དེ་ནས་འདི་ཕྱུང་མ་ཐག་ཏུ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ་དེ་ཉིད་མི་བསྐྱོད་པའི་ཕྱག་རྒྱ་ཆེན་པོར་སྦྱོར་བའི་ཐབས་ཀྱིས། ནག་པོ་དཀར་པོ་དམར་པོའི་ཚུལ་དུ། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེ་ལ་ཞུགས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་དམ་ཚིག་འབྱུང་བ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། གཏི་མུག་གི་རིགས་ཀྱི་མཆོག་གི་སྙིང་པོའི་སྙིང་པོ་འདི། ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ༌།། ཛི་ན་ཛིཀ
དེ་ནས་འདི་ཕྱུང་མ་ཐག་ཏུ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ། རྣམ་པར་སྣང་མཛད་ཀྱི་ཕྱག་རྒྱ་ཆེན་པོར་སྦྱོར་བའི་ཐབས་ཀྱིས། དཀར་པོ་ནག་པོ་དམར་པོའི་ཚུལ་དུ། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེའི་སྤྱན་སྔར་བཞུགས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི། རིན་པོ་ཆེ་འབྱུང་བའི་རྡོ་རྗེ་དཔལ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། ཡིད་བཞིན་གྱི་ནོར་བུའི་རིགས་ཀྱི་མཆོག་གི་སྙིང་པོའི་སྙིང་པོ་འདི། ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ༌།། རཏྣ་དྷྲིཀ
དེ་ནས་འདི་ཕྱུང་མ་ཐག་ཏུ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི། སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ། རིན་ཆེན་དཔལ་གྱི་ཕྱག་རྒྱ་ཆེན་པོར་སྦྱོར་བས་ནམ་མཁའི་གནས་གྱིས། སེར་པོ་ནག་པོ་དཀར་པོའི་ཚུལ་དུ། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེའི་ལྷོ་ཕྱོགས་སུ་བཞུགས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་འདོད་ཆགས་ཆེན་པོའི་རྒྱུན་འབྱུང་བ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས། འདོད་ཆགས་ཀྱི་རིགས་ཀྱི་མཆོག་གི་སྙིང་པོའི་སྙིང་པོ་འདི། ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ༌།། ཨཱ་རོ་ལིཀ
དེ་ནས་འདི་ཕྱུང་མ་ཐག་ཏུ་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ་དེ་ཉིད། འཇིག་རྟེན་དབང་ཕྱུག་གི་རིག་པའི་བདག་པོའི་ཕྱག་རྒྱ་ཆེན་པོར་སྦྱོར་བའི་ཐབས་ཀྱིས། དམར་པོ་ནག་པོ་དཀར་པོའི་ཚུལ་དུ། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེའི་རྒྱབ་ཏུ་བཞུགས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་གྲུབ་པ་གདོན་མི་ཟ་བའི་མཆོག དམ་ཚིག་འབྱུང་བའི་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། དམ་ཚིག་འགུག་པའི་རིགས་ཀྱི་མཆོག་གི་སྙིང་པོའི་སྙིང་པོ་འདི། ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ༌།། པྲཛྙཱ་དྷྲིཀ
དེ་ནས་འདི་ཕྱུང་མ་ཐག་ཏུ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ། གྲུབ་པ་གདོན་མི་ཟ་བའི་ཕྱག་རྒྱ་ཆེན་པོར་སྦྱོར་བའི་ཐབས་ཀྱིས། ལྗང་གུ་དང་ནག་པོ་དང་དཀར་པོའི་ཚུལ་དུ། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེའི་བྱང་ཕྱོགས་སུ་བཞུགས་སོ།། ཞེ་སྡང་གཏི་མུག་འདོད་ཆགས་དང༌།། ཡིད་བཞིན་ནོར་བུ་དམ་ཚིག་སྟེ།། རིགས་ལྔར་གཏོགས་པ་འདི་རྣམས་ཀྱིས།། འདོད་དང་ཐར་པ་རབ་བསྒྲུབ་པའོ།། དེ་ནས་ཡང་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་རྡོ་རྗེ་འཛིན། རྗེས་སུ་མཉེས་པར་བྱེད་པའི་དམ་ཚིག་ཅེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས། རྡོ་རྗེ་འཛིན་ཐམས་ཅད་ཀྱི་བཙུན་མོའི་མཆོག་འདི། ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ༌།། དེ་ཥ་ར་ཏི།
དེ་ནས་འདི་ཕྱུང་མ་ཐག་ཏུ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ་དེ་ཉིད། བུད་མེད་ཀྱི་གཟུགས་འཛིན་པར་གྱུར་ཏེ། ཤར་ཕྱོགས་ཀྱི་གྲྭར་བཞུགས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་རྗེས་སུ་མཉེས་པར་བྱེད་པའི་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས། དེ་བཞིན་གཤེགས་པ་ཐམས་ཅད་ཀྱི་བཙུན་མོའི་མཆོག་འདི་ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ༌།། མོ་ཧ་ར་ཏི།
དེ་ནས་འདི་ཕྱུང་མ་ཐག་ཏུ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ་དེ་ཉིད། བུད་མེད་ཀྱི་གཟུགས་འཛིན་པར་གྱུར་ཏེ། ལྷོ་ཕྱོགས་ཀྱི་གྲྭར་བཞུགས་སོ།། དེནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་འདོད་ཆགས་འཛིན་པ། རྗེས་སུ་ཆགས་པ་བྱེད་པའི་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། དེ་བཞིན་གཤེགས་པ་ཐམས་ཅད་ཀྱི་འདོད་ཆགས་འཛིན་པའི་བཙུན་མོའི་མཆོག་འདི། ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ༌།། རཱ་ག་ར་ཏི།
དེ་ནས་འདི་ཕྱུང་མ་ཐག་ཏུ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ་དེ་ཉིད་བུད་མེད་ཀྱི་གཟུགས་འཛིན་པར་གྱུར་ཏེ། ནུབ་ཕྱོགས་ཀྱི་གྲྭར་བཞུགས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་སླུ་བ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས། དེ་བཞིན་གཤེགས་པ་ཐམས་ཅད་ཀྱི་ཤེས་རབ་འཆང་བའི་བཙུན་མོའི་མཆོག་འདི། ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ༌།། བཛྲ་ར་ཏི།
དེ་ནས་འདི་ཕྱུང་མ་ཐག་ཏུ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ་དེ་ཉིད། བུད་མེད་ཀྱི་གཟུགས་འཛིན་པར་གྱུར་ཏེ། བྱང་ཕྱོགས་ཀྱི་གྲྭར་བཞུགས་སོ།། དེ་བཞིན་གཤེག་པ་ཐམས་ཅད་ཀྱི་བཙུན་མོའི་མཆོག་དམ་ཚིག་ཕུན་སུམ་ཚོགས་པའོ།། དེ་ནས་བཅོམ་ལྡན་འདས་རྣམ་པར་སྣང་མཛད་རྡོ་རྗེ་འཁོར་ལོ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས། དེ་བཞིན་གཤེགས་པ་ཐམས་ཅད་ཀྱི་དཀྱིལ་འཁོར་བྱིན་གྱིས་རློབས་པ་ཞེས་བྱ་བའི་ཁྲོ་བོ་ཆེན་པོ་འདི་ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ།། ཡ་མཱནྟ་ཀྲིད།
དེ་ནས་འདི་ཕྱུང་མ་ཐག་ཏུ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ་དེ་ཉིད། དེ་བཞིན་གཤེགས་པ་ཐམས་ཅད་བསྙེངས་པར་བྱེད་པའི་ཚུལ་དུ་ཤར་ཕྱོགས་ཀྱི་སྒོར་བཞུགས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་མངོན་པར་བྱང་ཆུབ་པ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས། དེ་བཞིན་གཤེགས་ཐམས་ཅད་ཀྱི་དཀྱིལ་འཁོར་བྱིན་གྱིས་རློབ་པའི་ཁྲོ་བོ་ཆེན་པོ་འདི། ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ༌། པྲཛྙཱནྟ་ཀྲིད།
དེ་ནས་འདི་ཕྱུང་མ་ཐག་ཏུ་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ་དེ་ཉིད། རྡོ་རྗེའི་དམ་ཚིག་བསྙེངས་པའི་ཚུལ་དུ། ལྷོ་ཕྱོགས་ཀྱི་སྒོར་བཞུགས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་ཆོས་རིན་པོ་ཆེ་འབྱུང་གནས་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས། དེ་བཞིན་གཤེགས་པ་ཐམས་ཅད་ཀྱི་འདོད་ཆགས་འཆང་བའི་དཀྱིལ་འཁོར་བྱིན་གྱིས་རློབས་པ་ཞེས་བྱ་བའི་ཁྲོ་བོ་ཆེན་པོ་འདི། ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ༌།། པད་མཱནྟ་ཀྲིད།
དེ་ནས་འདི་ཕྱུང་མ་ཐག་ཏུ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ་དེ་ཉིད་དེ་བཞིན་གཤེགས་པ་ཐམས་ཅད་ཀྱི་གསུང་གི་ཚུལ་དུ། ནུབ་ཕྱོགས་ཀྱི་སྒོར་བཞུགས། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་དཀྱིལ་འཁོར་བྱིན་གྱིས་རློབས་པ་ཞེས་བྱ་བའི་ཁྲོ་བོ་ཆེན་པོ་འདི། ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཕྱུང་ངོ༌།། བིགྷྣནྟ་ཀྲིད།
དེ་ནས་འདི་ཕྱུང་མ་ཐག་ཏུ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་རིག་པའི་སྐྱེས་བུ་དེ་ཉིད། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱྀ་ཚུལ་དུ། བྱང་ཕྱོགས་ཀྱི་སྒོར་བཞུགས་སོ།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་མཉེས་པར་བྱེད་པ་དང༌། དཀྱིལ་འཁོར་ཀྱི་དམ་ཚིག་སེམས་དཔའ་རྣམས་སོ།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་ལས། དེ་བཞིན་གཤེགས་པ་ཐམས་ཅད་ཀྱི་ཏིང་ངེ་འཛིན་གྱི་དཀྱིལ་འཁོར་བྱིན་གྱིས་རློབས་པ་ཞེས་བྱ་བའི་ལེའུ་སྟེ། དང་པོའོ།། །།
དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་བདག་པོ་ལ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱིས་མཆོད་པ་བྱས་ཏེ། ཕྱག་འཚལ་ནས་འདི་སྐད་ཅེས་གསོལ་ཏོ།། སྐུ་དང་གསུང་དང་ཐུགས་ཀྱི་མཆོག། དེ་བཞིན་གཤེགས་པ་ཀུན་གྱི་གསུང༌།། བླ་ན་མེད་པའི་བྱང་ཆུབ་སེམས།། བཅོམ་ལྡན་སྙིང་པོ་བཤད་དུ་གསོལ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེའི་བདག་པོའི། དེ་བཞིན་གཤེགས་པ་ཐམས་ཅད་ཀྱིས་གསོལ་བ་བཏབ་པ་མཁྱེན་ཅིང་བྱང་ཆུབ་སེམས་དཔའ་ཐམས་ཅད་ཀྱི་སེམས་ཀྱི་ཡོངས་སུ་རྟོག་པ་ཡང་ཐུགས་ཀྱིས་མཁྱེན་ནས། བྱང་ཆུབ་སེམས་དཔའ་དེ་དག་ལ་འདི་སྐད་ཅེས་བཀའ་སྩལ་ཏོ།། ཁྱེད་ཀྱིས་སེམས་ལུས་ལྟ་བུ་དང༌། ལུས་སེམས་ལྟ་བུ་དང༌། སེམས་ཚིག་ཏུ་བརྗོད་པ་ལྟ་བུར་སྐྱེད་ཅིག དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་དེ་དག་གིས། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ནམ་མཁའ་ལྟ་བུར་སྦྱར་ནས། ཆེད་དུ་བརྗོད་པ་འདི་ཆེད་དུ་བརྗོད་དོ།།
ཨེ་མ་ཧོ་ཀུན་ཏུ་བཟང་པོ་ཡི།། སྐུ་དང་གསུང་ཐུགས་རྡོ་རྗེ་ཅན།། སྐྱེ་བ་མེད་པའི་ཚུལ་གྱིས་སུ།། སྐྱེ་བ་འདི་ནི་རབ་ཏུ་བསྒྲགས།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེ་དེ་བཞིན་གཤེགས་པ། དེ་བཞིན་གཤེགས་པ་ཐམས་ཅད་ཀྱི་མངོན་པར་རྫོགས་པར་བྱང་ཆུབ་པའི་ཚུལ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། བྱང་ཆུབ་ཀྱི་སེམས་འདི་གསུངས་སོ།།
དངོས་པོ་མེད་པས་སྒོམ་པ་མེད།། བསྒོམ་པར་བྱ་བ་སྒོམ་པ་མིན།། དེ་ལྟར་དངོས་པོ་དངོས་མེད་པས།། སྒོམ་པ་དམིགས་སུ་མེད་པའོ།། ཞེས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེ་དེ་བཞིན་གཤེགས་པས་གསུངས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་རྣམ་པར་སྣང་མཛད་དེ་བཞིན་གཤེགས་པ་ཐམས་ཅད་ཀྱི་མངོན་པར་རྟོགས་པ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། བྱང་ཆུབ་ཀྱི་སེམས་འདི་གསུངས་སོ།། དངོས་པོ་ཐམས་ཅད་དང་བྲལ་བ།། ཕུང་པོ་ཁམས་དང་སྐྱེ་མཆེད་དང༌།། གཟུངས་དང་འཛིན་པ་རྣམས་སྤངས་པ།། ཆོས་བདག་མེད་པ་མཉམ་ཉིད་པས།། རང་སེམས་གདོད་ནས་མ་སྐྱེས་པ།། སྟོང་པ་ཉིད་ཀྱིས་རང་བཞིན་ནོ།། ཞེས་བཅོམ་ལྡན་འདས་དེ་བཞིན་གཤེགས་པ་རྣམ་པར་སྣང་མཛད་ཀྱིས་གསུངས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་རྡོ་རྗེ་མི་བསྐྱོད་པ་དེ་བཞིན་གཤེགས་པ་ཐམས་ཅད་ཀྱི་མི་བཟད་པའི་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། བྱང་ཆུབ་ཀྱི་སེམས་འདི་གསུངས་སོ།།
དངོས་པོ་འདི་རྣམས་མ་སྐྱེས་པ།། ཆོས་དང་ཆོས་ཉིད་མེད་པ་སྟེ།། ནམ་མཁའ་ལྟ་བུར་བདག་མེད་པ།། བྱང་ཆུབ་ཚུལ་འདི་བརྟན་པའོ།། ཞེས་བཅོམ་ལྡན་འདས་དེ་བཞིན་གཤེགས་པ་མི་བསྐྱོད་པས་གསུངས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་རིན་ཆེན་དཔལ་དེ་བཞིན་གཤེགས་པ་ཐམས་ཅད་ཀྱི་བདག་མེད་པ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། བྱང་ཆུབ་ཀྱི་སེམས་འདི་གསུངས་སོ།། ཆོས་རྣམས་ཐམས་ཅད་དངོས་མེད་ཅིང༌།། ཆོས་ཀྱི་མཚན་ཉིད་རྣམ་པར་སྤངས།། བདག་མེད་ཆོས་ལས་ཀུན་ཏུ་བྱུང༌།། བྱང་ཆུབ་ཚུལ་འདི་བརྟན་པའོ།། ཞེས་བཅོམ་ལྡན་འདས་དེ་བཞིན་གཤེགས་པ་རིན་ཆེན་དཔལ་གྱིས་གསུངས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཚེ་དཔག་ཏུ་མེད་པ་འོད་ཟེར་འབར་བ་རྡོ་རྗེ་སྒྲོན་མ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། བྱང་ཆུབ་ཀྱི་སེམས་འདི་གསུངས་སོ།།
མ་སྐྱེས་པ་ཡི་ཆོས་རྣམས་ལ།། ངོ་བོ་མེད་དེ་སྒོམ་པའང་མེད།། ནམ་མཁའི་ཚུལ་དུ་སྦྱོར་བ་ཡིས།། དངོས་པོ་དག་ཏུ་རབ་ཏུ་བསྒྲགས།། ཞེས་བཅོམ་ལྡན་འདས་དེ་བཞིན་གཤེགས་པ་ཚེ་དཔག་ཏུ་མེད་པས་གསུངས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་གྲུབ་པ་གདོན་མི་ཟ་བ་དེ་བཞིན་གཤེགས་པ་ཐམས་ཅད་ཟིལ་གྱིས་གནོན་པ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། བྱང་ཆུབ་ཀྱི་སེམས་འདི་གསུངས་སོ།།
ཆོས་རྣམས་རང་བཞིན་འོད་གསལ་བ།། གདོད་ནས་དག་པ་ནམ་མཁའ་བཞིན།། བྱང་ཆུབ་མེད་ཅིང་མངོན་རྟོགས་མེད།། བྱང་ཆུབ་ཚུལ་འདི་བརྟན་པའོ།། ཞེས་བཅོམ་ལྡན་འདས་དེ་བཞིན་གཤེགས་པ་གྲུབ་པ་གདོན་མི་ཟ་བས་གསུངས་སོ།། དེ་ནས་བྱམས་པ་ལ་སྩོགས་པ་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བའི་ཆོས་ཀྱི་དེ་ཁོ་ན་ཉིད་ཀྱི་ཡི་གེ་ཐོས་ནས་ངོ་མཚར་དུ་གྱུར། རྨད་དུ་གྱུར་ཏེ། ཆེད་དུ་བརྗོད་པ་འདི་ཆེད་དུ་བརྗོད་དོ།།
ཨེ་མའོ་སངས་རྒྱས་ཨེ་མའོ་ཆོས།། ཆོས་བཤད་པ་ནི་ངོ་མཚར་ཆེ།། ཡང་དག་དོན་ནི་དག་པའི་དོན།། བྱང་ཆུབ་སེམས་ལ་ཕྱག་འཚལ་ལོ།། བདག་མེད་པ་ཡི་ཆོས་ལས་བྱུང༌།། སངས་རྒྱས་བྱང་ཆུབ་རྫོགས་མཛད་པ།། རྣམ་པར་མི་རྟོག་དམིགས་སུ་མེད།། བྱང་ཆུབ་སེམས་ལ་ཕྱག་འཚལ་ལོ།། ཀུན་ཏུ་བཟང་པོ་ཐམས་ཅད་དོན།། བྱང་ཆུབ་སེམས་ནི་རབ་སྐོར་བ།། བྱང་ཆུབ་སྤྱོད་པ་རྡོ་རྗེ་ཆེ།། བྱང་ཆུབ་སེམས་ལ་ཕྱག་འཚལ་ལོ།། དག་པ་དེ་བཞིན་གཤེགས་པའི་ཐུགས།། སྐུ་དང་གསུང་ཐུགས་རྡོ་རྗེ་འཛིན།། སངས་རྒྱས་བྱང་ཆུབ་རབ་སྟོན་པ།། བྱང་ཆུབ་སེམས་ལ་ཕྱག་འཚལ་ལོ།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་ལས། བྱང་ཆུབ་སེམས་ཀྱི་ལེའུ་སྟེ། གཉིས་པའོ།། །།
དེ་ནས་བཅོམ་ལྡན་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེ་དེ་བཞིན་གཤེགས་པ། དེ་བཞིན་གཤེགས་པ་ཐམས་ཅད་ཀྱི་འཕྲོ་བའི་སྤྲིན་བཀོད་པ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། རྡོ་རྗེ་བཀོད་པ་ཞེས་བྱ་བའི་ཏིང་ངེ་འཛིན་གྱི་ལེའུ་འདི་གསུངས་སོ།།
ཨོཾ་ཤཱུན་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅ཧཾ། ནམ་མཁའི་དབྱིངས་ཀྱི་དབུས་གནས་པར།། སངས་རྒྱས་དཀྱིལ་འཁོར་སྒོམ་པ་ནི།། འོད་ཟེར་སྤྲིན་གྱི་བཀོད་པ་ཆེ།། སངས་རྒྱས་འབར་བའི་འོད་དང་མཉམ།། འོད་ཟེར་སྣ་ལྔས་ཀུན་ཏུ་ཁྱབ།། ཀུན་ནས་ཡོངས་སུ་ཟླུམ་པོ་སྟེ།། འདོད་པའི་ཡོན་ཏན་ལྔ་ཡིས་ཁྱབ།། མཆོད་པ་རྣམ་པ་ལྔས་བརྒྱན་པ།། མདོར་ན་དེ་ལྟར་བསྒོམས་ནས་སུ།། གཟུགས་ནི་དབུས་སུ་བསྒོམ་པར་བྱ། རྣམ་པར་སྣང་མཛད་ཕྱག་རྒྱ་ཆེ།། སྐུ་གསུང་ཐུགས་ཀྱི་མཚན་པའོ།། སྐུ་གསུང་ཐུགས་ནི་རྡོ་རྗེ་ཡི།། ཕྱག་རྒྱ་ཆེན་པོ་བསྒོམ་པར་བྱ།། ཚོགས་གཉིས་དང་ནི་ལྡན་པ་ཡིས།། བསྡུས་དང་གཅིག་ཏུ་སྦྱོར་བ་ཡིས།། མི་བསྐྱོད་པ་ཡི་རྒྱ་མཆོག་དང༌།། དཀོན་མཆོག་དཔལ་གྱི་རྒྱ་ཆེན་དང༌།། ཚེ་དཔག་མེད་པའི་འོད་བྱེད་དང༌།། ཐོགས་མེད་གྲུབ་པའི་རྒྱ་ཆེན་རྣམས།། སངས་རྒྱས་དཀྱིལ་འཁོར་བསྒོམ་པར་བྱ།། སྐུ་གསུང་ཐུགས་ཀྱི་རྡོ་རྗེ་ཅན།། ཨིནྟྲ་ནཱི་ལའི་ཁ་དོག་འདྲ།། རབ་འབར་ཕྱག་ན་རྡོ་རྗེ་བསྣམས།། རྣམ་པར་གཙིགས་ལ་འཇིགས་འཇིགས་བལྟ།། ཤེལ་དང་ཟླ་བའི་འོད་འདྲ་བ།། ཐོར་ཚུགས་ཅོད་པན་གྱིས་བརྒྱན་པ།། རབ་འབར་ཕྱག་ན་འཁོར་ལོ་བསྣམས།། སྣ་ཚོགས་རྒྱན་གྱིས་མཛེས་པར་བརྒྱན།། ཛམྦུ་ཆུ་བོའི་གསེར་འོད་འདྲ།། སངས་རྒྱས་སྤྲིན་གྱིས་ཀུན་ཏུ་འཁྲིགས།། དེ་ཡི་ཕྱག་ན་རྡོ་རྗེ་ཆེ།། རྩེ་མོ་དགུ་པ་རྣམ་པར་བསྒོམ།། མརྒ་ཏ་ཡི་འོད་འདྲ་བ།། རྡོ་རྗེ་འབར་བས་རྣམ་པར་བརྒྱན།། ཀུན་ཏུ་འབར་བའི་སྤྲིན་གྱིས་ཁྱབ།། ཕྱག་ན་རིན་ཆེན་བསྣམས་པར་བསྒོམ།། པདྨ་རཱ་གའི་མདོག་འདྲ་བ།། གཙོ་བོ་འདོད་ཆགས་འབར་བ་མངའ།། རབ་འབར་ཕྱག་ན་པདྨ་བསྣམས།། འདོད་ཆགས་རྡོ་རྗེ་ཅན་བསྒོམ་བྱ།། འོད་ཟེར་སྣ་ལྔའི་འོད་འདྲའི་སྐུ།། གདོན་མི་ཟ་བ་རྡོ་རྗེ་ཅན།། ཞི་བ་ཕྱག་ན་རལ་གྲི་བསྣམས།། སངས་རྒྱས་དཀྱིལ་འཁོར་བསྒོམ་པར་བྱ།།
དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེ་དེ་བཞིན་གཤེགས་པ་ཆོས་ཀྱི་དབྱིངས་ཀྱི་ངོ་བོ་ཉིད་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། སྐུ་དང་གསུང་དང་ཐུགས་བྱིན་གྱིས་རློབ་པའི་སྔགས་འདི་གསུངས་སོ།།
ཨོཾ་དྷརྨཱ་བྷཱ་ཏུ་སྭ་བྷཱ་བ་ཨཱཏྨ་ཀོ྅ཧཾ། རིན་ཆེན་ཆེན་པོ་ཁ་དོག་ལྔ།། ཡུངས་ཀར་གྱི་ནི་འབྲུ་ཚད་ཙམ།། སྣ་ཡི་རྩེ་མོར་ནན་ཏན་དུ།། རྣལ་འབྱོར་གྱིས་ནི་རྟག་ཏུ་བསྒོམ།། རིན་ཆེན་བརྟན་པར་གྱུར་ནས་སྤྲོ།། བརྟན་པར་མ་གྱུར་ཡོང་མི་སྤྲོ།། སངས་རྒྱས་འབར་བ་འདྲ་བའི་འོད།། མཆོག་རབ་སྤྲིན་རྣམས་སྤྲོ་བར་བྱ།། འཁོར་ལོ་རྡོ་རྗེ་རིན་ཆེན་དང༌།། པདྨ་རལ་གྲི་མཚོན་ཆེན་འཛིན།། བྱང་ཆུབ་སེམས་དཔའི་སྤྲིན་ཆེན་རྣམས།། སྤྲོ་བའི་བདག་ཉིད་ཅན་གྱིས་སྤྲོ།། ནམ་མཁའི་དབྱིངས་ཀྱི་དབུས་གནས་པར།། ཟླ་བའི་དཀྱིལ་འཁོར་བྲི་བར་བྱ།། གསལ་བའི་དཀྱིལ་འཁོར་དབུས་གནས་པར།། འཁོར་ལོའི་དཀྱིལ་འཁོར་བསྒོམ་པར་བྱ།། པདྨའི་དཀྱིལ་འཁོར་འདྲ་བར་ནི།། པདྨ་སྒོམ་པས་བསྒོམ་པར་བྱ།། རིན་ཆེན་དཀྱིལ་འཁོར་འདྲ་བར་ནི།། རིན་ཆེན་བརྩོན་པས་བསྒོམ་པར་བྱ།། སྦྱོར་བའི་དཀྱིལ་འཁོར་ལས་བྱུང་བ།། ནམ་མཁའ་འདྲ་བར་བྲི་བར་བྱ།། འདི་དག་སངས་རྒྱས་རབ་ཀྱི་མཆོག། སྐུ་གསུང་ཐུགས་ནི་བསྒོམས་པ་ཡིས།། དཀྱིལ་འཁོར་རྡོ་རྗེ་ལས་བྱུང་བ།། ཐམས་ཅད་མཁྱེན་པའི་ཚུལ་འཐོབ་པའོ།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་ལས། རྡོ་རྗེ་བཀོད་པ་ཞེས་བྱ་བའི་ཏིང་ངེ་འཛིན་གྱི་ལེའུ་སྟེ། གསུམ་པའོ།། །།
དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཡང་འདུས་ནས། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་བདག་པོ་ལ། བསྟོད་པའི་རྒྱལ་པོ་འདིས་གསོལ་བ་བཏབ་པོ།། དེ་བཞིན་གཤེགས་པ་ཀུན་ཞི་བ།། དེ་བཞིན་གཤེགས་པ་ཀུན་གྱི་གནས།། ཆོས་ཀུན་བདག་མེད་པ་ཡི་མཆོག། དཀྱིལ་འཁོར་དམ་པ་བཤད་དུ་གསོལ།། མཚན་རྣམས་ཐམས་ཅད་ཡང་དག་རྫོགས།། མཚན་མིན་ཐམས་ཅད་ཡང་དག་སྤངས།། ཀུན་ཏུ་བཟང་པོ་སྐུ་ཡི་མཆོག། དཀྱིལ་འཁོར་དམ་པ་བཤད་དུ་གསོལ།། ཞི་བའི་ཆོས་ནི་མཆོག་ལས་བྱུང༌།། ཡེ་ཤེས་སྤྱོད་པ་རྣམ་སྦྱོང་བ།། ཀུན་ཏུ་བཟང་པོ་གསུང་གི་མཆོག། དཀྱིལ་འཁོར་དམ་པ་བཤད་དུ་གསོལ།། སེམས་ཅན་ཀུན་གྱི་སེམས་ཆེན་པོ།། རང་བཞིན་དག་ཅིང་དྲི་མ་མེད།། ཀུན་བཟང་ཐུགས་མཆོག་ཁ་ལོ་བསྒྱུར།། དཀྱིལ་འཁོར་དམ་པ་བཤད་དུ་གསོལ།། དེ་ནས་སྟོན་པ་རྡོ་རྗེ་འཛིན།། འཇིག་རྟེན་གསུམ་པ་ཁམས་གསུམ་པ།། འཇིག་རྟེན་གསུམ་མཆོག་རྡོ་རྗེ་གཙོ།། འཇིག་རྟེན་གསུམ་མཆོག་སྟོན་པ་པོ།། དེ་བཞིན་གཤེགས་པ་ཀུན་གྱི་གནས།། དེ་བཞིན་གཤེགས་པ་ཀུན་གྱི་ཐུགས།། དཀྱིལ་འཁོར་དཀྱིལ་འཁོར་རབ་འདྲ་བ།། དཀྱིལ་འཁོར་རབ་ཏུ་ཉམས་དགའ་བཤད།། དེ་ནས་ཐུགས་གྱི་དཀྱིལ་འཁོར་མཆོག། ཐུགས་ཀྱི་རྡོ་རྗེ་རབ་འདྲ་བ།། སྐུ་དང་གསུང་དང་ཐུགས་རྣམས་ཀྱི།། དཀྱིལ་འཁོར་རབ་ཏུ་བཤད་པར་བྱ།། ལུས་ངག་སེམས་ནི་བསྒོམ་པ་ཡིས།། ཤེས་རབ་ཅན་གྱིས་ཐིག་གདབ་པ།། ཐིག་སྐུད་གསར་པ་ལེགས་བཀལ་བ།། ཚད་མ་རབ་ཏུ་མཛེས་པ་ཡིས།། ཐུགས་ཀྱི་དཀྱིལ་འཁོར་དམ་པ་སྟེ།། ཁྲུ་ནི་བཅུ་གཉིས་ཚད་དུ་བྱ།། ངོས་བཞི་དང་ནི་གྲྭ་བཞིར་ལྡན།། སྒོ་བཞི་པར་ནི་རབ་ཏུ་བརྟག། དེ་ཡི་དབུས་སུ་འཁོར་ལོ་ནི།། རབ་ཏུ་ཟླུམ་པོ་བྲི་བར་བྱ།། དེ་ནས་ལས་ཀྱི་ཆོ་ག་ནི།། མཐོང་བས་ཕྱག་རྒྱ་དགོད་པར་བྱ།། དེའི་དབུས་རྡོ་རྗེ་བྲི་བ་ནི།། ཨིནྟྲ་ནཱི་ལའི་ཁ་དོག་འདྲ།། འབར་བ་ཆེན་པོ་རྩེ་ལྔ་པ།། འཇིགས་པ་དག་ཀྱང་རབ་འཇིགས་བྱེད།། འཁོར་ལོ་ཆེན་པོ་ཤར་ཕྱོགས་སུ།། རྡོ་རྗེ་འབར་བས་རྣམ་པར་བརྒྱན།། རིན་ཆེན་ཆེན་པོ་ལྷོ་ཕྱོགས་སུ།། འོད་ཟེར་མང་པོས་རབ་ཏུ་འཁྲིགས།། པདྨ་ཆེན་པོ་ནུབ་ཕྱོགས་སུ།། པདྨ་རཱ་གའི་ཁ་དོག་འདྲ།། རལ་གྲི་ཆེན་པོ་བྱང་ཕྱོགས་སུ།། འོད་ཟེར་མང་པོས་རབ་ཏུ་འཁྲིགས།། དབུས་ན་སྤྲིན་དང་འདྲ་བའི་འོད།། སྤྱན་ནི་ཤར་གྱི་གྲྭ་རུ་བྲི།། མཱ་མ་ཀཱི་ཡི་རིགས་འབྱུང་བའི།། རྡོ་རྗེ་དེ་བཞིན་ལྷོ་ཕྱོགས་སུ།། པདྨ་ཁ་ཕྱེ་སྡོང་བུར་བཅས།། ནུབ་ཕྱོགས་སུ་ནི་བྲི་བར་བྱ།། ཨུཏྤལ་མཛེས་པ་བྱང་ཕྱོགས་སུ།། མཐིང་ཁ་སྤྲིན་དང་འདྲ་བར་བྲི།། ཐོ་བ་འབར་བ་འོད་གསལ་བ།། ཤར་ཕྱོགས་སྒོར་ནི་བྲི་བར་བྱ།། རྡོ་རྗེ་འབར་སྩོགས་འོད་བཟང་བ།། བེ་ཅོན་ལྷོ་ཡི་ཕྱོགས་སུ་བྲི།། པདྨ་འབར་བ་འོད་བྱེད་པ།། ནུབ་ཀྱི་ཕྱོགས་སུ་བྲི་བར་བྱ།། རྡོ་རྗེ་འཁྱིལ་པ་རྡོ་རྗེ་ཅན།། བྱང་གི་ཕྱོགས་སུ་རྡོ་རྗེ་བྲི།། ཐུགས་ཀྱི་དཀྱིལ་འཁོར་དམ་པ་དེ།། ཡོངས་སུ་གསལ་བར་ཤེས་བྱས་ནས།། ལུས་དང་ངག་སེམས་མཆོད་པ་ཡིས།། ནན་ཏན་དུ་ནི་མཆོད་པར་བྱ།། བུད་མེད་རབ་ཏུ་མདངས་བཟང་བ།། ལོ་གྲངས་བཅུ་དྲུག་ལོན་པ་ནི།། དྲི་དང་མེ་ཏོག་འཕྲེང་བརྒྱན་ཏེ།། ཡོན་ཏན་སྐ་རགས་མཱ་མ་ཀིར།། ཤེས་རབ་ཅན་གྱིས་བྱིན་བརླབས་ལ།། དེ་ཡིས་དབུས་སུ་མཉེས་པར་བྱ།། སངས་རྒྱས་ཞི་བའི་གནས་སྤྲོས་པས།། ནམ་མཁའི་དབྱིངས་ནི་རབ་ཏུ་བརྒྱན།། གཤང་གཅི་ཁུ་བ་ཁྲག་ལ་སྩོགས།། ལྷ་རྣམས་ལ་ནི་དབུལ་བར་བྱ།། དེ་ལྟར་བྱས་ནས་སངས་རྒྱས་དང༌།། བྱང་ཆུབ་སེམས་དཔའ་གྲགས་ཆེན་མཉེས།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་ལས། དེ་བཞིན་གཤེགས་པ་ཐམས་ཅད་ཀྱི་ཐུགས་ཀྱི་དཀྱིལ་འཁོར་གྱི་ལེའུ་སྟེ། བཞི་པའོ།། །།
དེ་ནས་དེ་བཞིན་གཤེགས་པ་ནི།། ཀུན་གྱི་སྐུ་དང་གསུང་ཐུགས་ཀྱི།། རྡོ་རྗེ་འཆང་བའི་རྒྱལ་པོ་ནི།། གནས་ཀྱི་དབང་ཕྱུག་ཀུན་མཆོག་གིས།། སྤྱོད་པ་ཀུན་མཆོག་ཆོས་ཀྱི་དོན།། སྤྱོད་པའི་མཚན་ཉིད་བཀའ་སྩལ་ཏོ།། རྣམ་པར་མི་རྟོག་དོན་ལས་བྱུང༌།། འདོད་ཆགས་ཞེ་སྡང་གཏི་མུག་རིགས།། ཐེག་པ་མཆོག་ནི་བླ་མེད་པའི།། དངོས་གྲུབ་རབ་མཆོག་སྒྲུབ་པར་བྱེད།། རིགས་ངན་སྨིག་མ་མཁན་ལ་སྩོགས།། གསོད་དོན་དོན་གཉེར་སེམས་པ་རྣམས།། ཐེག་ཆེན་བླ་ན་མེད་པ་ཡི།། ཐེག་མཆོག་འདི་ལ་འགྲུབ་པར་འགྱུར།། སེམས་ཅན་མཚམས་མེད་ལ་སྩོགས་པའི།། སྡུག་པ་ཆེན་པོ་བྱེད་པ་ཡང༌།། རྡོ་རྗེ་ཐེག་པ་རྒྱ་མཚོ་ཆེ།། ཐེག་པ་མཆོག་ནི་འདི་ལ་འགྲུབ།། སྙིང་ནས་སློབ་དཔོན་སྨོད་པ་དག། བསྒྲུབ་ཀྱང་འགྲུབ་པར་ཡོང་མི་འགྱུར།། སྲོག་གཅོད་པ་ཡི་སེམས་ཅན་གང༌།། རྫུན་དུ་སྨྲ་ལ་དགའ་བ་དང༌།། གཞན་གྱི་ནོར་ལ་ཆགས་པ་དང༌།། རྟག་ཏུ་འདོད་པ་སྤྱོད་གང་དང༌།། གཤང་གཅི་ཟས་སུ་ཟ་བ་སྟེ།། དེ་དག་སྒྲུབ་པའི་སྣོད་དུ་འགྱུར།། མ་དང་སྲིང་མོ་བུ་མོ་ལ།། འདོད་པ་བས་ནི་མཉེས་བྱས་ན།། ཐེག་ཆེན་མཆོག་གི་ཆོས་ཉིད་ཀྱི།། དངོས་གྲུབ་རྒྱ་ཆེ་དེས་འཐོབ་བོ།། སངས་རྒྱས་གཙོ་བོའི་ཡུམ་དག་ལ།། རྣམ་པར་མི་རྟོག་བློ་ཅན་གྱིས།། མཉེས་པར་བྱས་ཀྱང་མི་གོས་ཏེ།། དེ་ནི་སངས་རྒྱས་འགྲུབ་པར་འགྱུར།།
དེ་ནས་སྒྲིབ་པ་ཐམས་ཅད་རྣམ་པར་སེལ་བ་ལ་སྩོགས་པ་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས་ངོ་མཚར་དུ་གྱུར་རྨད་དུ་གྱུར་ཏེ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་བདག་པོ། ཅིའི་སླད་དུ་དེ་བཞིན་གཤེགས་པ་ཐམས་ཅད་ཀྱི་འཁོར་གྱི་ནང་དུ་འདི་ལྟ་བའི་ཚིག་ངན་པ་གསུང་ཞེས་གསོལ་ཏོ།། དེ་ནས་དེ་བཞིན་གཤེགས་པ་ཐམས་ཅད་ཀྱིས། སྒྲིབ་པ་ཐམས་ཅད་རྣམ་པར་སེལ་བ་ལ་སྩོགས་པའི་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས་ཀྱི་ཚིག་གསན་ནས། བྱང་ཆུབ་སེམས་དཔའ་དེ་དག་ལ་འདི་སྐད་ཅེས་བཀའ་སྩལ་ཏོ། རིགས་ཀྱི་བུ་རྣམས་ཐོང་དེ་སྐད་མ་ཟེར་ཅིག སྙིང་པོ་ཡེ་ཤེས་ཅན་རྣམས་ཀྱི།། སངས་རྒྱས་ཆོས་ཉིད་དག་པ་འདི།། སྙིང་པོ་ཆོས་ཀྱི་དོན་ལས་བྱུང༌།། བྱང་ཆུབ་སྤྱོད་པའི་གནས་འདི་ཡིན།།
དེ་ནས་ཡང་བརྗོད་ཀྱིས་མི་ལང་བའི་ཡང་བརྗོད་མི་ལང་བའི་སངས་རྒྱས་ཀྱི་ཞིང༌། རི་རབ་ལ་སྩོགས་པའི་རྡུལ་ཕྲ་མོ་སྙེད་ཀྱི་བྱང་ཆུབ་སེམས་དཔའ་རྣམས་འཇིགས་སྐྲག་ནས་བརྒྱལ་བར་གྱུར་ཏོ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱིས། བྱང་ཆུབ་སེམས་དཔའ་དེ་དག་བརྒྱལ་བར་གྱུར་པ་གཟིགས་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་བདག་པོ་ལ་འདི་སྐད་ཅེས་གསོལ་ཏོ།། བཅོམ་ལྡན་འདས་བྱང་ཆུབ་སེམས་དཔའ་སེམས་དཔའ་ཆེན་པོ་འདི་དག་བསླང་བར་གསོལ། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེ་དེ་བཞིན་གཤེགས་པ། ནམ་མཁའ་དང་མཉམ་པ་གཉིས་སུ་མེད་པའི་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམ་པར་ཞུགས་སོ།། སྙོམ་པར་ཞུགས་མ་ཐག་ཏུ་བཅོམ་ལྡན་འདས་སྐུ་དང་གསུང་དང་ཐུགས་རྡོ་རྗེའི་བདག་པོའི་འོད་ཀྱིས་རེག་པ་ཙམ་གྱིས། དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་དེ་དག་རང་རང་གི་སྟན་ལ་གནས་པར་གྱུར་ཏོ།། དེ་ནས་དེ་བཞིན་གཤེགས་པ་ཐམས་ཅད་ངོ་མཚར་དུ་གྱུར། རྨད་དུ་གྱུར། དགྱེས་པས་ཁྱབ་པར་གྱུར་ནས། ཆོས་ཀྱི་དབྱངས་འདི་སྐད་ཅེས་གསུང་སོ།།
ཨེ་མའོ་ཆོས་ཀྱི་དོན་འབྱུང་བ།། ཆོས་དོན་དག་པ་བདག་མེད་པ།། རྡོ་རྗེ་རྒྱལ་པོ་ཕྱག་འཚལ་འདུད།། སྐུ་དང་གསུང་ཐུགས་རབ་ཏུ་དག། ནམ་མཁའ་དང་ནི་མཉམ་ཉིད་གནས།། རྣམ་པར་མི་འགྱུར་སྣང་བ་མེད།། རྡོ་རྗེའི་སྐུ་ལ་ཕྱག་འཚལ་འདུད།། ཐུགས་ནི་དེ་བཞིན་གཤེགས་པའི་གཙོ།། དུས་གསུམ་དག་གི་ལམ་དུ་བྱུང༌།། ནམ་མཁའི་ཆེན་པོ་དབྱིངས་གྱུར་པ།། ནམ་མཁའི་ལམ་ལ་ཕྱག་འཚལ་འདུད།། ནམ་མཁའི་སྐུ་ལས་ཡང་དག་བྱུང༌།། ནམ་མཁའི་ལམ་ལ་གནས་པ་པོ།། ནམ་མཁའི་ཐུགས་ཏེ་ཆོས་ཀྱི་མཆོག། སྤྱོད་པའི་གནས་ལ་ཕྱག་འཚལ་འདུད།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་ལས། ཀུན་ཏུ་སྤྱོད་པ་མཆོག་གི་ལེའུ་སྟེ། ལྔ་པའོ།། །།
དེ་ནས་དེ་བཞིན་གཤེགས་པ་རྡོ་རྗེ་མི་བསྐྱོད་པ། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། ཐུགས་བྱིན་གྱིས་རློབ་པའི་སྔགས་འདི་གསུངས་སོ།། ཨོཾ་སརྦ་ཏ་ཐཱ་ག་ཏ་ཙིཏྟ་བཛྲ་སྭ་བྷཱ་བ་ཨཱཏྨ་ཀོ྅ཧཾ། དེ་ནས་བཅོམ་ལྡན་འདས་དེ་བཞིན་གཤེགས་པ་རྡོ་རྗེ་རྣམ་པར་སྣང་མཛད། རྡུལ་དང་བྲལ་བའི་གནས་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། སྐུ་བྱིན་གྱིས་རློབས་པའི་སྔགས་འདི་གསུངས་སོ།། ཨོཾ་སརྦ་ཏ་ཐཱ་ག་ཏ་ཀཱ་ཡ་བཛྲ་སྭ་བྷཱ་བ་ཨཱཏྨ་ཀོ྅ཧཾ། དེ་ནས་བཅོམ་ལྡན་འདས་དེ་བཞིན་གཤེགས་ཚེ་དཔག་ཏུ་མེད་པ། མཉམ་པ་ཉིད་མི་གཉིས་པའི་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་བཞུགས་ཏེ། གསུང་བྱིན་གྱིས་རློབ་པའི་སྔགས་འདི་གསུངས་སོ།།
ཨོཾ་སརྦ་ཏ་ཐཱ་ག་ཏ་བཱ་ཀ་བཛྲ་སྭ་བྷཱ་བ་ཨཏྨ་ཀོ྅ཧཾ། རྡོ་རྗེ་གསུམ་པོ་དེ་བཞིན་གཤེགས་པའི་གསང༌།། གནས་ནི་གནས་ཀྱི་རྣམ་པར་བསྒོམ་པར་བྱ།། སྔགས་ཀྱི་མཚན་གྱིས་ཤིན་ཏུ་མཚན་བྱས་ལ།། མཆོག་རབ་འདི་ཡིས་བསྒྲུབ་པ་ཉིད་དུ་བྱ།། དེ་ནས་བཅོམ་ལྡན་འདས་དེ་བཞིན་གཤེགས་པ་དཀོན་མཆོག་དཔལ། ཡེ་ཤེས་སྒྲོན་མ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། སྔགས་འདི་གསུངས་སོ།། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ཎ་བཛྲ་སྭ་བྷཱ་བ་ཨཱཏྨ་ཀོ྅་ཧཾ། དེ་ནས་བཅོམ་ལྡན་འདས་དེ་བཞིན་གཤེགས་པ་གྲུབ་པ་རྡོ་རྗེ་གདོན་མི་ཟ་བ། རྡོ་རྗེ་གདོན་མི་ཟ་བ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། སྔགས་འདི་གསུངས་སོ།།
ཨོཾ་སརྦ་ཏ་ཐཱ་ག་ཏ་པཱུ་ཛཱ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། རྟག་ཏུ་འདོད་པའི་ཡོན་ཏན་ལྔས།། སངས་རྒྱས་ཚུལ་བཞིན་མཆོད་པར་བྱ།། མཆོད་པ་རྣམ་པ་ལྔ་རྣམས་ཀྱིས།། མྱུར་དུ་སངས་རྒྱས་ཉིད་ཐོབ་འགྱུར།། ཞེས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་བདག་པོ་རྡོ་རྗེ་འཆང་བས་གསུངས་སོ།། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་བདག་པོ་རྡོ་རྗེ་འཛིན་གྱིས། དེ་བཞིན་གཤེགས་པ་ཐམས་ཅད་ཀྱི་སྔགས་ཀྱི་གསང་བ་འདི་གསུངས་སོ།།
སྔགས་ལ་དམིགས་པའི་ལུས་དང་ནི།། ངག་དང་ཡིད་ཀྱིས་བསྐུལ་ནས་སུ།། ཡིད་ནི་དགའ་ཞིང་མགུ་བ་ཡིས།། དངོས་གྲུབ་རབ་མཆོག་བསྒྲུབ་པར་བྱ།། སེམས་ལ་དམིགས་པ་བདག་མེད་པ།། ངག་དང་ལུས་ཀྱང་རྣམ་པར་བསྒོམ།། ནམ་མཁའ་བཞིན་དུ་མཉམ་པའི་གནས།། སྦྱོར་བ་རྣམ་གསུམ་བསྒྲུབ་པར་བྱ།། ལུས་དང་ངག་དང་སེམས་དམིགས་ན།། ངོ་བོ་ཉིད་ནི་དམིགས་སུ་མེད།། སྔགས་ཀྱི་ལུས་སུ་སྦྱོར་བ་ལ།། བྱང་ཆུབ་མེད་ཅིང་སྒོམ་པའང་མེད།། སྐུ་གསུང་ཐུགས་ཀྱི་མཚན་ཉིད་ནི།། འདི་ནི་མདོར་ན་རྣམ་དཔྱད་ནས།། སྔགས་ཀྱིས་བརྟགས་པའི་ཏིང་ངེ་འཛིན།། བྱང་ཆུབ་སྦྱོར་བ་བསྒོམ་པར་བྱ།། དེ་ནས་དཔལ་ལྡན་རྡོ་རྗེ་འཛིན།། དེ་བཞིན་གཤེགས་པ་ཀུན་གྱིས་མཆོད།། སངས་རྒྱས་ཀུན་མཆོག་ཀུན་མཁྱེན་གྱིས།། སྒོམ་པའི་མཆོག་ནི་བཀའ་སྩལ་ཏོ།། ནམ་མཁའི་དབྱིངས་ཀྱི་དབུས་གནས་པར།། ཟླ་བའི་དཀྱིལ་འཁོར་བསྒོམ་པར་བྱ།། སངས་རྒྱས་གཟུགས་ནི་རབ་བསྒོམས་ནས།། ཕྲ་མོའི་སྦྱོར་བ་ཀུན་ཏུ་བརྩམས།། སྣ་ཡི་རྩེ་མོར་ཡུངས་ཀར་བསམ།། འགྲོ་དང་མི་འགྲོ་ཡུངས་ཀར་ལ།། ཡེ་ཤེས་གནས་ནི་ཉམས་དགའ་བ།། གསང་བའི་ཡེ་ཤེས་ཀྱིས་བརྟགས་བསྒོམ།། ནམ་མཁའི་དབྱིངས་ཀྱི་དབུས་གནས་པར།། ཉི་མའི་དཀྱིལ་འཁོར་བསྒོམ་པར་བྱ།། སངས་རྒྱས་སྐུ་ཡི་གནས་བསྒོམས་ཏེ།། དེ་ཡི་སྟེང་དུ་གནས་བཞག་གོ།
ཧཱུཾ། ནམ་མཁའི་དབྱིངས་ཀྱི་དབུས་གནས་པར།། གསལ་བའི་དཀྱིལ་འཁོར་བསྒོམ་པར་བྱ།། སྤྱན་གྱི་ཚུལ་དུ་སྦྱོར་བ་ལ།། རྡོ་རྗེ་པདྨ་རྣམ་པར་བསྒོམ།། ནམ་མཁའི་དབྱིངས་ཀྱི་དབུས་གནས་པར།། རིན་ཆེན་དཀྱིལ་འཁོར་བསྒོམ་པར་བྱ།། མཆོག་གི་སྦྱོར་བ་ནན་ཏན་གྱིས།། དེ་ཡི་སྟེང་དུ་ཡོངས་སུ་བསྒོམ།། ནམ་མཁའི་དབྱིངས་ཀྱི་དབུས་གནས་པར།། འོད་ཀྱི་དཀྱིལ་འཁོར་བསྒོམ་པར་བྱ།། སངས་རྒྱས་ཚུལ་ནི་ཞི་བ་སྤྲོ།། འཁོར་ཡང་ཁྱད་པར་དག་ཏུ་སྤྲོ།། ཨུཏྤལ་མཐིང་གའི་མདོག་འདྲ་བ།། རྩེ་མོ་ལྔ་པ་ཁྱད་པར་དུ།། ནས་ཀྱི་འབྲུ་ཙམ་ནན་ཏན་གྱིས།། སྣ་ཡི་རྩེ་མོར་རྣམ་པར་བསམ།། ཙ་ན་ཀ་ཡི་འབྲུ་ཙམ་ལ།། འདབ་མ་བརྒྱད་པ་གེ་སར་བཅས།། སྣ་ཡི་རྩེ་མོར་འདུ་ཤེས་ཏེ།། བསྒོམས་པས་བྱང་ཆུབ་གཞོལ་བར་འགྱུར།། འཁོར་ལོ་ལ་སྩོགས་ཁྱད་པར་དུ།། སྒོམ་པ་དེར་ནི་བརྟག་པར་བྱ།། དངོས་གྲུབ་ཐམས་ཅད་ཡོན་ཏན་གནས།། ཉམས་དགའ་བྱང་ཆུབ་གནས་འགྲུབ་འགྱུར།། སངས་རྒྱས་བྱང་ཆུབ་གནས་རྣམས་ནི།། དེ་རུ་མདོར་ན་སྤྲོ་བར་བྱ།། སྐུ་གསུང་ཐུགས་ཀྱིས་མཚན་པ་ཡི།། ཆོས་ཀྱི་ཚིག་རྣམས་རབ་ཏུ་བརྗོད།། དེ་ནས་དཔལ་ལྡན་རྡོ་རྗེ་འཛིན།། དེ་ཉིད་དོན་ཀུན་སྟོན་པ་པོས།། སྤྱོད་པ་ཀུན་མཆོག་ལེགས་དག་པ།། གསང་བའི་དམ་པ་བཀའ་སྩལ་ཏོ།། གཟུགས་དང་སྒྲ་དང་རོར་ལྡན་པ།། ཤེས་རབ་ཅན་གྱི་ཟླ་དྲུག་བསྒོམ།། གསང་པའི་དེ་ཉིད་མཆོད་ཆེན་གྱིས།། ལེགས་པར་མཆོད་ནས་བསྒོམ་པར་བྱ།། དངོས་གྲུབ་འབྲས་བུ་འདོད་པ་ཡིས།། ཟས་སུ་གཤང་གཅི་ཟོས་ན་ནི།། སངས་རྒྱས་བྱང་ཆུབ་སྐྱོན་མེད་པ།། ཡང་དག་བླ་མེད་གྲུབ་པར་འགྱུར།། ཟས་སུ་ཤ་རྣམས་ཟ་བ་དང༌།། ཤ་ཆེན་དག་ནི་རབ་བརྟགས་ན།། སྐུ་དང་གསུང་ཐུགས་གསང་བ་ཡི།། དངོས་གྲུབ་ཐམས་ཅད་འགྲུབ་པར་འགྱུར།། གླང་པོའི་ཤ་དང་རྟ་ཡི་ཤ། དེ་བཞིན་དམ་པ་ཁྱི་ཡི་ཤ། ཟས་ཀྱི་ཕྱིར་ན་བཟའ་བར་བྱ།། ཟས་གཞན་དག་ནི་མ་ཟོས་ན།། བྱང་ཆུབ་སེམས་དཔའ་བློ་ཅན་དང༌།། སངས་རྒྱས་རྣམས་ནི་མཉེས་པར་འགྱུར།། འདི་ལྟ་བུ་ཡི་སྦྱོར་བ་ཡིས།། མྱུར་དུ་སངས་རྒྱས་ཉིད་ཐོབ་འགྱུར།། འདོད་ཁམས་དབང་ཕྱུག་འཇིག་རྟེན་ན།། གོ་འཕང་ལས་ནི་བྱེད་པར་འགྱུར།། གཙོ་བོ་གཟི་ཅན་སྟོབས་དང་ལྡན།། མདངས་བཟང་མཐོང་ན་ཡིད་དུ་འོང༌།། མཐོང་བ་ཙམ་གྱིས་བསྐུལ་མེད་པར།། འཇིག་རྟེན་འདི་དག་དབང་དུ་འགྱུར།། འདི་ནི་སངས་རྒྱས་ཐམས་ཅད་ཀྱི།། གསང་བ་བྱང་ཆུབ་དམ་པ་སྟེ།། ཡང་དག་སྔགས་ཀྱི་གསང་བ་འདི།། ལུས་ངག་སེམས་ལས་འདའ་བའོ།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་ལས། སྐུ་དང་གསུང་དང་ཐུགས་བྱིན་གྱིས་རློབ་པའི་ལེའུ་སྟེ། དྲུག་པའོ།། །།
དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་བདག་པོས། དམ་ཚིག་ཆེན་པོའི་དེ་ཁོ་ན་ཉིད་སྔགས་ཀྱི་སྤྱོད་པའི་མཆོག་མངོན་པར་རྫོགས་པར་བྱང་ཆུབ་པའི་ལེའུ་འདི་གསུངས་སོ།། འདོད་པའི་ལོངས་སྤྱོད་ཐམས་ཅད་ལ།། ཇི་ལྟར་འདོད་པར་བསྟེན་ན་ནི།། འདི་ལྟ་བུ་ཡི་སྦྱོར་བ་ཡིས།། སངས་རྒྱས་མྱུར་དུ་ཐོབ་པར་འགྱུར།། འདོད་པའི་ལོངས་སྤྱོད་ཐམས་ཅད་ནི།། ཇི་ལྟར་འདོད་པར་བསྟེན་བྱ་སྟེ།། རང་གི་ལྷ་ཡི་སྦྱོར་བ་ཡིས།། བདག་དང་གཞན་ལ་མཆོད་པར་བྱ།། དཀའ་ཐུབ་སྡོམ་པ་མི་བཟད་པས།། བསྟེན་ཀྱང་འགྲུབ་པར་མི་འགྱུར་གྱི།། འདོད་པའི་ལོངས་སྤྱོད་ཐམས་ཅད་ལ།། བསྟེན་ན་མྱུར་དུ་འགྲུབ་པར་འགྱུར།། སློངས་མོ་ཟ་ཞིང་མི་བཟླ་སྟེ།། སློང་ལའང་དགའ་བར་མི་བྱའོ།། འདོད་པ་ཀུན་ལ་ལོངས་སྤྱོད་ཅིང༌།། སྔགས་ཀྱི་ཡན་ལག་མ་ཉམས་བཟླས།། ལུས་དང་ངག་དང་སེམས་རྣམས་ནི།། བདེ་བར་གནས་ན་བྱང་ཆུབ་འཐོབ།། གཞན་དུ་དུས་མིན་འཆི་བ་དང༌།། དམྱལ་བར་ངེས་པར་བསྲེག་པར་འགྱུར།། སངས་རྒྱས་བྱང་ཆུབ་སེམས་དཔའ་དང༌།། སྔགས་ཀྱི་སྤྱོད་པ་མཆོག་སྤྱོད་རྣམས།། ཆོས་མཆོག་མི་གཡོ་བརྙེས་པ་ཡང༌།། འདོད་པ་ཐམས་ཅད་བསྟེན་པས་སོ།། ཆགས་ཅན་ཡེ་ཤེས་འདོད་པ་ཡིས།། རྟག་ཏུ་འདོད་ཡོན་ལྔ་རྣམས་བསྟེན།། བྱང་ཆུབ་སེམས་དཔའ་མཉེས་པར་བྱ།། བྱང་ཆུབ་ཉི་མ་ཆགས་པར་བྱ།། གཟུགས་ལ་རྣམ་གསུམ་ཤེས་བྱས་ནས།། མཆོད་པར་བྱེད་པས་མཆོད་པར་བྱ།། དེ་ཉིད་བཅོམ་ལྡན་སྣ་ཚོགས་པ།། སངས་རྒྱས་རྣམ་པར་སྣང་མཛད་གཞི།། སྒྲ་ལ་རྣམ་གསུམ་ཤེས་བྱས་ནས།། ལྷ་རྣམས་ལ་ནི་དབུལ་བར་བྱ།། དེ་ཉིད་བཅོམ་ལྡན་སྣ་ཚོགས་པ།། སངས་རྒྱས་རིན་ཆེན་འབྱུང་གནས་གཙོ།། དྲི་ལ་རྣམ་གསུམ་ཤེས་བྱས་ནས།། སངས་རྒྱས་སྩོགས་ལ་དབུལ་བར་བྱ།། དེ་ཉིད་བཅོམ་ལྡན་སྣ་ཚོགས་པ།། འདོད་ཆགས་ཆོས་ཀྱི་འབྱུང་གནས་གཙོ།། རོ་ལ་རྣམ་གསུམ་ཤེས་བྱས་ནས།། ལྷ་རྣམས་ལ་ནི་དབུལ་བར་བྱ།། དེ་ཉིད་སངས་རྒྱས་སྣ་ཚོགས་པ།། སངས་རྒྱས་ཐོགས་མེད་རྡོ་རྗེ་འཛིན།། རེག་ལ་རྣམ་གསུམ་ཤེས་བྱས་ནས།། བདག་གི་རིགས་ལ་དབུལ་བར་བྱ།། དེ་ཉིད་བཅོམ་ལྡན་རྡོ་རྗེ་ཅན།། མི་བསྐྱོད་པ་ཡི་ཚུལ་བརྙེས་པའོ།། གཟུགས་སྒྲ་རོ་ལ་སྩོགས་པ་ལ།། རྟག་ཏུ་སེམས་ནི་སྦྱར་བར་བྱ།། འདི་དེ་སངས་རྒྱས་ཐམས་ཅད་ཀྱི།། གསང་བའི་སྙིང་པོ་བཏུས་པའོ།། གཟུགས་སྒྲ་དྲི་སྩོགས་སྔགས་པ་ཡིས།། ལྷ་ཉིད་དུ་ནི་རྟག་ཏུ་བསྒོམ།། ཡང་ན་དེ་ལ་སྒོམ་པ་ནི།། རིགས་ཀྱི་ཚུལ་དུ་རྣམ་པར་བསྒོམ།། སངས་རྒྱས་རྗེས་སུ་དྲན་པར་སྦྱོར།། ཆོས་ནི་རྗེས་སུ་དྲན་སྒོམ་པ།། རྡོ་རྗེ་རྗེས་སུ་དྲན་སྒོམ་པ།། སྐུ་དང་གསུང་དང་ཐུགས་རྣམས་བསྒོམ།། རིགས་ནི་རྗེས་སུ་དྲན་པར་སྦྱོར།། ཁྲོ་བོ་རྗེས་སུ་དྲན་སྒོམ་པ།། ལྷ་ནི་རྗེས་སུ་དྲན་པར་སྦྱོར།། བསྒོམས་ན་བྱང་ཆུབ་ཐོབ་པར་འགྱུར།། བུད་མེད་གཟུགས་ལྡན་མདངས་བཟང་པ།། ལོ་གྲངས་བཅུ་དྲུག་ལོན་པ་ལ།། བྱིན་གྱིས་བརླབས་ཀྱི་གནས་གསུམ་གྱིས།། དབེན་པར་མཆོད་པ་རབ་ཏུ་བརྩམ།། དེ་བཞིན་གཤེགས་པའི་བཙུན་མོའི་མཆོག། སྤྱན་ལ་སྩོགས་པར་བསྒོམ་པར་བྱ།། དབང་པོ་གཉིས་ནི་མཉམ་སྦྱར་བས།། སངས་རྒྱས་དངོས་གྲུབ་ཐོབ་པར་འགྱུར།། ཡི་གེ་ཧཱུཾ་དང་ཨོཾ་དག་དང༌།། ཨཱཿདང་ཕཊ་ཀྱང་རབ་བརྟག་བྱ།། འོད་ཟེར་རྣམ་ལྔས་ཁྱབ་པ་ཡི།། པདྨོ་རྡོ་རྗེ་བསྒོམ་པར་བྱ།། འབར་བཅས་ཟླ་འོད་བཞིན་དུ་དཀར།། ཡིད་དུ་འོང་བ་བསྒོམ་པར་བྱ།། སངས་རྒྱས་རྗེས་དྲན་སྦྱོར་ལ་སྩོགས།། བྱང་ཆུབ་འདོད་པས་བསྒོམ་པར་བྱ།།
དེ་ལ་སངས་རྒྱས་རྗེས་སུ་དྲན་པ་ཇི་ལྟར་བསྒོམ་ཞེ་ན།། བྷ་ག་ལ་ནི་ལིང་ག་བཞག། སངས་རྒྱས་གཟུགས་ནི་བསྒོམ་པར་བྱ།། བ་སྤུ་རྣམས་ཀྱི་བུ་ག་ནས།། མཁས་པས་སངས་རྒྱས་སྤྲིན་རྣམས་སྤྲོ།། དེ་ལ་ཆོས་རྗེས་སུ་དྲན་པ་ཇི་ལྟར་བསྒོམ་ཞེ་ན། བྷ་ག་ལ་ནི་ལིང་ག་བཞག། རྡོ་རྗེ་ཆོས་ནི་བསྒོམ་པར་བྱ།། བ་སྤུ་རྣམས་ཀྱི་བུ་ག་ནས།། མཁས་པས་ཆོས་ཀྱི་སྤྲིན་རྣམས་སྤྲོ།། དེ་ལ་རྡོ་རྗེ་རྗེས་སུ་དྲན་པ་ཇི་ལྟར་བསྒོམ་ཞེ་ན། བྷ་ག་ལ་ནི་ལིང་ག་བཞག། རྡོ་རྗེ་སེམས་དཔའ་རྣམ་པར་བསྒོམ།། བ་སྤུ་རྣམས་ཀྱི་བུ་ག་ནས།། རྡོ་རྗེ་སྤྲིན་རྣམས་སྤྲོ་བར་བྱ།། དེ་ལ་རིགས་རྗེས་སུ་དྲན་པ་ཇི་ལྟར་བསྒོམ་ཞེ་ན། བྷ་ག་ལ་ནི་ལིང་ག་བཞག། སངས་རྒྱས་གཟུགས་ནི་རབ་ཏུ་བསྒོམ།། བ་སྤུ་རྣམས་ཀྱི་བུ་ག་ནས།། མཁས་པས་རིགས་ཀྱི་སྤྲིན་རྣམས་སྤྲོ།། དེ་ལ་ཁྲོ་བོ་རྗེས་སུ་དྲན་པ་ཇི་ལྟར་བསྒོམ་ཞེ་ན། བྷ་ག་ལ་ནི་ལིང་ག་བཞག། ཁྲོ་བོའི་དབང་པོ་རབ་ཏུ་བསྒོམ།། བ་སྤུ་རྣམས་ཀྱི་བུ་ག་ནས།། མཁས་པས་ཁྲོ་བའི་སྤྲིན་རྣམས་སྤྲོ།། དེ་ལ་དམ་ཚིག་རྗེས་སུ་དྲན་པ་ཇི་ལྟར་བསྒོམ་ཞེ་ན། བདག་གི་རྡོ་རྗེ་པདྨར་ལྡན།། དབང་པོ་གཉིས་ནི་མཉམ་སྦྱར་ཏེ།། རང་གི་ཁུ་བའི་ཐིག་པ་ཡིས།། སངས་རྒྱས་རྡོ་རྗེ་སེམས་དཔའ་མཆོད།། དེ་ལ་དཀྱིལ་འཁོར་རྗེས་སུ་དྲན་པ་ཇི་ལྟར་བསྒོམ་ཞེ་ན། དབང་པོ་གཉིས་ནི་མཉམ་བཞག་སྟེ།། མཁས་པས་རང་གི་ཁུ་བ་དག། རྣལ་འབྱོར་པས་ནི་རྟག་ཏུ་དབྱུང༌།། དཀྱིལ་འཁོར་དཀྱིལ་འཁོར་ཚུལ་དུ་བྱ།། དེ་ལ་སྐུ་རྗེས་སུ་དྲན་པ་ཇི་ལྟར་བསྒོམ་ཞེ་ན། སངས་རྒྱས་ཀུན་གྱི་སྐུ་གང་ཡིན།། ཕུང་པོ་ལྔ་ཡིས་རབ་ཏུ་རྒྱས།། སངས་རྒྱས་སྐུ་ཡི་རང་བཞིན་གྱིས།། བདག་ཀྱང་དེ་དང་འདྲར་གྱུར་ཅིག། དེ་ལ་གསུང་རྗེས་སུ་དྲན་པ་ཇི་ལྟར་བསྒོམ་ཞེ་ན། རྡོ་རྗེ་ཆོས་ཀྱི་གསུང་གང་ཡིན།། གསུང་དེ་ངེས་ཚིག་ཕུན་སུམ་ཚོགས།། བདག་གི་ཚིག་ཀྱང་དེ་འདྲ་སྟེ།། ཆོས་འཛིན་པ་དང་འདྲར་གྱུར་ཅིག། དེ་ལ་ཐུགས་རྗེས་སུ་དྲན་པ་ཇི་ལྟར་བསྒོམ་ཞེ་ན། གསང་བའི་བདག་པོ་བློ་ལྡན་པ།། ཀུན་ཏུ་བཟང་པོའི་ཐུགས་གང་ཡིན།། རྡོ་རྗེ་འཛིན་པ་ལྟ་བུར་ནི།། བདག་གི་སེམས་ཀྱང་དེ་འདྲར་གྱུར།། དེ་ལ་སེམས་ཅན་རྗེས་སུ་དྲན་པ་ཇི་ལྟར་བསྒོམ་ཞེ་ན། སེམས་ཅན་ཀུན་གྱི་སེམས་གང་ཡིན།། སྐུ་དང་གསུང་དང་ཐུགས་ཀྱི་མཚན།། དེ་ནི་སངས་རྒྱས་ཐམས་ཅད་ཀྱི།། མཁའ་དང་མཚུངས་པར་སྤྱོད་གྱུར་ཅིག། དེ་ལ་སྔགས་ཐམས་ཅད་ཀྱི་གཟུགས་དང་སྐུ་དང་གསུང་དང་ཐུགས་རྗེས་སུ་དྲན་པ་ཇི་ལྟར་བསྒོམ་ཞེ་ན། སྔགས་ཀྱི་རྡོ་རྗེ་སྐུ་གང་ཡིན།། གསུང་གིས་སྐུ་ཡང་རྣམ་བསྒོམ་པ།། བདག་ཀྱང་རྟག་ཏུ་དེ་འདྲ་བར།། སྔགས་འཛིན་པ་དང་མཉམ་གྱུར་ཅིག། དེ་ལ་དམ་ཚིག་རྗེས་སུ་དྲན་པ་ཇི་ལྟར་བསྒོམ་ཞེ་ན། དམ་ཚིག་ཁུ་ཕྱུང་ཆོ་ག་བཞིན།། འབྲས་བུ་འདོད་པས་བཏུང་བར་བྱ།། དེ་བཞིན་གཤེགས་པའི་ཚོགས་བསད་ན།། དངོས་གྲུབ་རབ་ཏུ་འཐོབ་པར་འགྱུར།། དེ་ལ་ཤེས་རབ་ཀྱི་ཕ་རོལ་ཏུ་ཕྱིན་པའི་དམ་ཚིག་རྗེས་སུ་དྲན་པ་ཇི་ལྟར་བསྒོམ་ཞེ་ན། རང་བཞིན་གྱིས་ནི་འོད་གསལ་བ།། ཐམས་ཅད་མ་སྐྱེས་ཟག་པ་མེད།། བྱང་ཆུབ་མེད་ཅེས་མངོན་རྟོགས་མེད།། ཁམས་ཀྱང་མེད་ཅིང་འབྱུང་བའང་མེད།། དེ་ལ་མ་སྐྱེས་པ་རྗེས་སུ་དྲན་པ་ཇི་ལྟར་བསྒོམ་ཞེ་ན། ཐམས་ཅད་རང་བཞིན་འོད་གསལ་བ།། མཚན་མེད་མི་འགྱུར་ནམ་མཁའ་བཞིན།། གཉིས་མེད་གཉིས་སུ་མེད་མིན་ཞི།། ཤིན་ཏུ་དྲི་མེད་ནམ་མཁའ་བཞིན།། དེ་ལ་ཞེ་སྡང་གི་རིགས་ལ་སྩོགས་པའི་མཆོད་པ་རྗེས་སུ་དྲན་པ་ཇི་ལྟར་བསྒོམ་ཞེ་ན། བུད་མེད་སེམས་ནི་རབ་བརྟན་པ།། ལོ་གྲངས་བཅུ་གཉིས་ལོན་རྙེད་པ།། རིགས་ཀྱི་སྦྱོར་བས་རབ་བསྒོམས་ཏེ།། བདག་གི་ཁུ་བས་མཆོད་པར་བྱ།། འདིས་ནི་དེ་བཞིན་གཤེགས་པའི་སྐུ།། རྡོ་རྗེ་འཛིན་པའི་ཐུགས་དང་ནི།། ཆོས་འཛིན་མཆོག་གི་གསུང་དག་ཀྱང༌།། ཚེ་འདི་ཉིད་ལ་ཐོབ་པར་འགྱུར།། སྐུ་དང་གསུང་དང་ཐུགས་ཀྱང་འགྲུབ།། གང་གཞན་ཕྲ་མོར་བཤད་པ་རྣམས།། རྡོ་རྗེ་མི་ཕྱེད་གསུམ་བསྒོམས་ཏེ།། བཟླས་པ་ཙམ་གྱིས་དེ་འགྲུབ་འགྱུར།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་ལས། སྔགས་ཀྱི་སྤྱོད་པ་མཆོག་གི་ལེའུ་སྟེ། བདུན་པའོ།། །།
དེ་ནས་བཅོམ་ལྡན་འདས་དེ་བཞིན་གཤེགས་པ་རྡོ་རྗེ་དཀོན་མཆོག་དཔལ་གྱིས། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་བདག་པོ་དབང་ཕྱུག་དམ་པ་རྡོ་རྗེ་འཛིན་པ་ཆེན་པོ་ལ། བསྟོད་པའི་རྒྱལ་པོ་འདིས་གསོལ་བ་བཏབ་པོ།། རྡོ་རྗེ་སེམས་དཔའ་ཐེག་པ་ཆེ།། ནམ་མཁའི་སྤྱོད་པ་རྣམས་སྦྱོང་བ།། ཀུན་ཏུ་བཟང་པོའི་སྤྱོད་པ་མཆོག། རྒྱལ་མཆོག་མཆོད་པ་བཤད་དུ་གསོལ།། འདོད་ཆགས་ཞེ་སྡང་གཏི་མུག་ཆེ།། རྡོ་རྗེ་ཐེག་པ་རབ་སྟོན་པ།། ནམ་མཁའི་དབྱིངས་དང་མཚུངས་པའི་མཆོག། རྒྱལ་གཞི་མཆོད་པ་བཤད་དུ་གསོལ།། ཐར་པའི་ལམ་ནི་རབ་སྟོན་པ།། ཐེག་པ་གསུམ་གྱི་ལམ་ལ་གནས།། སངས་རྒྱས་སྐལ་མཆོག་དག་པའི་བདག། མི་མཆོག་མཆོད་པ་བཤད་དུ་གསོལ།། བྱང་ཆུབ་སེམས་ནི་རྒྱས་པའི་སྤྱན།། ཆོས་ཀྱི་འཁོར་ལོ་རབ་བསྐོར་བ།། སྐུ་དང་གསུང་ཐུགས་ཤིན་ཏུ་དག། ཕྱག་འཚལ་རྡོ་རྗེ་ཐེག་པ་ལའོ།།
དེ་ནས་རྒྱལ་པོ་རྡོ་རྗེ་འཛིན།། ཐམས་ཅད་ནམ་མཁའ་མི་འགྱུར་ཆེ།། ཐམས་ཅད་དབང་བསྐུར་ཀུན་གྱི་དོན།། ཀུན་དབང་རྡོ་རྗེ་རིན་ཆེན་འཛིན།། དེ་བཞིན་གཤེགས་པའི་མཆོད་པའི་མཆོག། རྡོ་རྗེ་མི་ཕྱེད་གསུམ་གནས་པ།། སྐུ་དང་གསུང་དང་ཐུགས་སྐལ་མཆོག། རྒྱལ་བ་འབྱུང་བར་འགྱུར་བ་བཤད།། ན་ཆུང་གཞོན་ནུ་མིག་ཡངས་པ།། གཟུགས་བཟང་གཞོན་པས་བརྒྱན་པ་ནི།། ལོ་གྲངས་ཉི་ཤུ་ལྔ་ལོན་རྙེད།། བྱོལ་སོང་ལས་ཀྱང་རབ་ཏུ་བརྟག། ས་ཕྱོགས་གཙང་ཞིང་རྣམ་པར་དབེན་པའམ།། རྒྱལ་ཉིད་སྐྱེས་ཞི་ཞི་བའི་གནས་རྣམས་སུ།། གཤང་གཅི་ཆུ་ལ་སྩོགས་པས་བྱུག་པའམ།། རྒྱལ་བ་མཆོད་ཕྱིར་རྟག་པར་རབ་ཏུ་བྱ།། ནུ་མའི་དབུས་བར་སྤྱི་གཙུག་མཐའ་ཡི་བར།། ཆོ་ག་ཤེས་པས་ཡང་ན་རྐང་པའི་བར།། ལྟེ་བ་སྐེད་པ་གསང་བར་རྒྱལ་བའི་སྲས།། རིགས་ལྔ་རྣམས་ནི་དགོད་པར་རབ་ཏུ་བྱ།། ནམ་མཁའི་དབྱིངས་ཀྱི་དབུས་གནས་པར།། ཡེ་ཤེས་རྒྱ་མཚོ་བསྒོམ་པར་བྱ།། བདག་ཉིད་ཟླ་བའི་དབུས་གནས་པར།། མཁས་པས་སྙིང་གར་བསྒོམ་པར་བྱ།། ཞི་བ་རྡོ་རྗེ་འཛིན་འདོད་ན།། བསྡུ་བ་དག་ཀྱང་རབ་ཏུ་བྱ།། རིན་ཆེན་སྣ་བཞིའི་མཆོད་རྟེན་ལ།། འོད་ཟེར་འཕྲེང་བས་རྣམ་པར་བརྒྱན།། ཡེ་ཤེས་རྒྱ་མཚོ་དུས་གསུམ་གྱི།། གནས་དེ་ཡིན་པར་རྣམ་པར་བསམ།། བདག་གི་བ་སྤུའི་བུ་ག་ནས།། མཁས་པས་མཆོད་པའི་སྤྲིན་རྣམས་སྤྲོ།། མཁས་པས་ཨུཏྤལ་ལ་དག་དང༌།། པདྨ་རྣམ་པ་ལྔར་ཤེས་བྱ།། ཛཱ་ཏི་རྣམ་གསུམ་ཤེས་བྱས་ནས།། ལྷ་རྣམས་ལ་ནི་དབུལ་བར་བྱ།། མེ་ཏོག་ཀརྞི་ཀཱ་ར་དང༌།། མ་ལི་ཀཱ་དང་ཡུ་ཐི་ཀ། མེ་ཏོག་ཀ་ར་བཱི་ར་བསམ།། མཆོད་པ་ཐམས་ཅད་རབ་ཏུ་བརྟག། དཔག་ཚད་བརྒྱ་ཡི་ཁྱོན་ཙམ་དུ།། འཁོར་ལོའི་དཀྱིལ་འཁོར་བསྒོམ་བྱས་ལ།། རྣམ་པར་མཁས་པས་རྟག་པར་ནི།། རིགས་རྣམས་རབ་ཏུ་དགོད་པར་བྱ།། དེ་བཞིན་པདྨ་རྡོ་རྗེ་དང༌།། རལ་གྲི་ཨུཏྤལ་མཁས་པས་བསྒོམ།། དཔག་ཚད་བྱེ་བའི་ཁྱོན་ཙམ་དུ།། གྲུ་བཞི་ཤིན་ཏུ་མཛེས་པ་ཡིས།། མཆོད་རྟེན་རིན་ཆེན་སྣ་བཞི་པ།། གསལ་ཞིང་རང་བཞིན་དྲི་མ་མེད།། རིགས་རྣམས་ཐམས་ཅད་མཆོད་པའི་ཕྱིར།། ཤེས་རབ་ཅན་གྱིས་གནས་སུ་བསྒོམ།། འདོད་པའི་ཡོན་ཏན་ལྔ་རྣམས་ཀྱིས།། དེ་ལ་མཆོད་པ་རྒྱ་མཚོ་བརྩམ།། རིན་ཆེན་ན་བཟའ་ལ་སྩོགས་པས།། བྱང་ཆུབ་འདོད་པས་རྟག་ཏུ་མཆོད།། མཆོད་པ་རྣམ་ལྔ་མཆོད་རྣམས་ཀྱིས།། རྟག་ཏུ་ལྷ་རྣམས་མཉེས་པར་བྱ།། རིན་ཆེན་འབྱུང་གནས་ན་ཆུང་མཆོག། རིན་ཆེན་སྣ་ཚོགས་མཆོག་གིས་བརྒྱན།། བསྒྲུབ་ཚེ་རབ་ཏུ་འགྲུབ་པའི་ཕྱིར།། སངས་རྒྱས་ཀུན་ལ་དབུལ་བར་བྱ།། ཞིང་འདི་རིན་ཆེན་སྣ་བདུན་གྱིས།། མཁས་པ་དག་གིས་ཡོངས་བཀང་ལ།། དངོས་གྲུབ་འདོད་པས་སྦྱིན་པའི་ཕྱིར།། ཉིན་རེ་ཤེས་རབ་ཅན་གྱིས་དབུལ།། བདག་པོའི་ཕྱག་རྒྱར་མཉམ་གཞག་ལ།། སངས་རྒྱས་དཀྱིལ་འཁོར་དབུས་དག་ཏུ།། འདོད་ཆགས་བློ་ཅན་སངས་རྒྱས་ལ།། རིག་པའི་སྦྱོར་བ་དབུལ་བར་བྱ།། ནམ་མཁའི་དབྱིངས་ཀྱི་དབུས་གནས་པར།། དཀྱིལ་འཁོར་བཀོད་པ་བསྒོམ་པར་བྱ།། དེ་བཞིན་གཤེགས་པ་བདག་གི་ལུས།། བླ་མ་གཤང་དང་གཅི་བས་མཆོད།། བཞིན་བཟང་ཤིན་ཏུ་མཛེས་པ་ཡི།། ན་ཆུང་སྐལ་པ་མཆོག་ལྡན་པ།། བྱིན་གྱིས་རླབས་ཀྱི་གནས་བསམ་ཏེ།། སངས་རྒྱས་མཆོད་པ་རབ་ཏུ་བརྟག། མིག་བཟང་བརྟན་པའི་བློ་ལྡན་པས།། ཁུ་བ་བླངས་ནས་བཟའ་བར་བྱ།། འདི་ནི་སྔགས་རྣམས་ཐམས་ཅད་ཀྱི།། སྐུ་གསུང་ཐུགས་ཀྱི་མཆོད་པ་སྟེ།། ཡེ་ཤེས་རྡོ་རྗེ་ཅན་གྱི་གསང༌།། སྔགས་རྣམས་དངོས་གྲུབ་བྱེད་པར་གསུངས།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་ལས། གཤང་གཅིའི་དམ་ཚིག་གི་ལེའུ་སྟེ། བརྒྱད་པའོ།། །། དེ་ནས་རྒྱལ་པོ་རྡོ་རྗེ་འཛིན།། ཐམས་ཅད་ནམ་མཁའ་མི་འགྱུར་ཆེ།། ཐམས་ཅད་དབང་བསྐུར་སྤྱོད་པའི་མཆོག། དབང་ཕྱུག་དམ་པ་ཀུན་དོན་གྱིས།། སྐུ་གསུང་ཐུགས་ལ་ལོངས་སྤྱོད་པ།། རྡོ་རྗེ་མི་ཕྱེད་གསུམ་དཀྱིལ་འཁོར།། སངས་རྒྱས་ཡེ་ཤེས་ཅན་གྱི་གསང༌།། ཉམས་དགའ་མཆོག་ནི་རབ་ཏུ་བཤད།། ནམ་མཁའི་དབྱིངས་ཀྱི་དབུས་གནས་པར།། སངས་རྒྱས་དཀྱིལ་འཁོར་བསྒོམ་པར་བྱ།། རྡོ་རྗེ་མི་བསྐྱོད་རབ་བསྒོམས་ནས།། ལག་ཏུ་རྡོ་རྗེ་བསྒོམ་པར་བྱ།། འོད་འཕྲོ་མང་པོ་འབར་བ་དང༌།། འོད་ཟེར་སྣ་ལྔས་རབ་ཏུ་གང༌།། དུས་གསུམ་པ་ཡི་སངས་རྒྱས་རྣམས།། བསྒོམས་ནས་རྡོ་རྗེས་ཕྱེ་མར་རློག། སྐུ་གསུང་ཐུགས་ཀྱི་ལོངས་སྤྱོད་ནི།། རྡོ་རྗེས་ཕྱེར་བརླགས་མེད་གྱུར་པ།། བསམ་གཏན་མཆོག་དེ་བསྒོམས་ན་ནི།། ཐུགས་ཀྱི་དངོས་གྲུབ་ཐོབ་པར་འགྱུར།། རྡོ་རྗེ་གསང་བ་འདི་ལྟ་བུས།། སེམས་ཅན་ཐམས་ཅད་བསད་ན་ནི།། མི་བསྐྱོད་སངས་རྒྱས་ཞིང་དག་ཏུ།། རྒྱལ་བའི་སྲས་སུ་སྐྱེ་བར་འགྱུར།། འདི་ནི་ཞེ་སྡང་གི་རིགས་ཀྱི་དམ་ཚིག་གི་དེ་ཁོ་ན་སྟེ། རིགས་ཐམས་ཅད་ཀྱི་རྒྱ་མཚོ་ཡིན་པར་ཤེས་པར་བྱའོ།། དེ་ནས་རྒྱལ་པོ་རྡོ་རྗེ་འཛིན།། མི་ཤེས་ཐར་པ་རབ་སྒྲུབ་པ།། ངོ་བོ་ཉིད་དག་གོས་པ་མེད།། བྱང་ཆུབ་སྤྱོད་པ་རབ་སྟོན་པས།། སངས་རྒྱས་བྱང་ཆུབ་སྒྲུབ་པ་ཡི།། ཡང་དག་དམ་ཚིག་བཀའ་སྩལ་ཏོ།། ནམ་མཁའི་དབྱིངས་ཀྱི་དབུས་གནས་པར།། འཁོར་ལོའི་དཀྱིལ་འཁོར་བསྒོམ་པར་བྱ།། རྣམ་པར་སྣང་མཛད་རབ་བསྒོམས་ཏེ།། སངས་རྒྱས་ཐམས་ཅད་རྣམ་པར་བསྒོམ།། རིན་ཆེན་ཀུན་གྱི་སྦྱོར་བ་ཡིས།། རྡོ་རྗེའི་གཟུགས་ནི་རབ་ཏུ་བརྟག། ནོར་རྣམས་ཐམས་ཅད་ཕྲོགས་ནས་སུ།། རྡོ་རྗེ་གསུམ་དུ་རྣམ་བསྒོམས་ན།། ནོར་གྱི་རྒྱ་མཚོས་གང་བ་ཡི།། ཡིད་བཞིན་ནོར་བུ་འདྲ་བར་འགྱུར།། སངས་རྒྱས་ཀུན་གྱི་སྲས་རྣམས་དང༌།། ཐུབ་པའི་སྐྱེས་བུ་མཆོག་ཏུ་འགྱུར།། འདི་ནི་རིགས་ཀྱི་རྒྱ་མཚོ་ཐམས་ཅད་ལས། གཏི་མུག་གི་རིགས་ཀྱི་དམ་ཚིག་ཡང་དག་པ་ཉིད་དུ་ཤེས་པར་བྱའོ།། དེ་ནས་རྒྱལ་པོ་རྡོ་རྗེ་འཛིན།། འདོད་ཆགས་ཐར་པ་རབ་བསྒྲུབ་པ།། གསང་བ་དག་པ་དམིགས་མེད་པས།། དཀྱིལ་འཁོར་རབ་ཏུ་བཀའ་སྩལ་ཏོ།། ནམ་མཁའི་དབྱིངས་ཀྱི་དབུས་གནས་པར།། པདྨའི་དཀྱིལ་འཁོར་བསྒོམ་པར་བྱ།། དཔག་མེད་ཚེ་ནི་རབ་བསྒོམས་ཏེ།། སངས་རྒྱས་རྣམས་ཀྱིས་ཐམས་ཅད་དགང༌།། བུད་མེད་ལྟ་བུར་སྦྱོར་བ་ནི།། དམ་ཚིག་བཞི་ཡི་སྦྱོར་བ་ཡིས།། ཐམས་ཅད་དེ་རུ་བསྒོམ་པར་བྱ།། འདི་ནི་རྡོ་རྗེའི་ཚུལ་མཆོག་གོ། དབང་པོ་གཉིས་ནི་མཉམ་སྦྱོར་བས།། དེ་དག་ཐམས་ཅད་ཉེ་བར་སྤྱད།། འདི་ནི་རྡོ་རྗེ་ཐམས་ཅད་ཀྱི།། མི་ཕྱེད་སྐུ་གསུམ་བསྒོམ་པའོ།།
འདི་ནི་འདོད་ཆགས་ཀྱི་རིགས་ཀྱི་ཡང་དག་པའི་དམ་ཚིག་སྟེ། སྔགས་པ་རྣམས་ཀྱིས་བསྒོམ་པར་བྱའོ།། དེ་ནས་རྒྱལ་པོ་རྡོ་རྗེ་འཛིན།། རྡོ་རྗེ་སྔགས་ཀྱི་དོན་སྒྲུབ་པ།། བདག་མེད་ཡེ་ཤེས་ལས་བྱུང་བས།། གསུང་ནི་འདི་སྐད་བཀའ་སྩལ་ཏོ།། ནམ་མཁའི་དབྱིངས་ཀྱི་དབུས་གནས་པར།། སངས་རྒྱས་དཀྱིལ་འཁོར་བསྒོམ་པར་བྱ།། རྡོ་རྗེ་ཐོགས་མེད་རབ་བསྒོམས་ཏེ།། སངས་རྒྱས་ཐམས་ཅད་བསྒོམ་པར་བྱ།། ཐམས་ཅད་གཟུགས་སུ་རྣམ་བསྒོམས་ནས།། རྡོ་རྗེ་ཚིག་གི་རྫུན་སྨྲ་བས།། རྒྱལ་བ་ཀུན་གྱི་གནས་རྣམས་དང༌།། རྒྱལ་བ་ཐམས་ཅད་བསླུ་བར་བྱ།། འདི་ནི་སངས་རྒྱས་ཐམས་ཅད་ཀྱི།། ནམ་མཁའི་གསུང་སྟེ་དྲི་མེད་པ།། ཡེ་ཤེས་བློ་ཅན་ཀུན་གྱི་གསང༌།། སྔགས་ཀྱི་དངོས་གྲུབ་ཐོབ་པར་བཤད།། འདི་ནི་དམ་ཚིག་འགུགས་པའི་རིགས་ཀྱི་དམ་ཚིག་གི་དེ་ཁོ་ན་ཉིད་དེ། དོན་ཇི་ལྟ་བ་བཞིན་དུ་སྤྲོ་བར་བྱའོ།།
དེ་ནས་རྒྱལ་པོ་རྡོ་རྗེ་འཛིན།། རྡོ་རྗེ་མི་ཕྱེད་གསུམ་རྒྱལ་གནས།། རྡོ་རྗེ་དངོས་གྲུབ་རབ་སྟོན་པས།། གསུང་ནི་འདི་སྐད་བཀའ་སྩལ་ཏོ།། ནམ་མཁའི་དབྱིངས་ཀྱི་དབུས་གནས་པར།། དམ་ཚིག་དཀྱིལ་འཁོར་བསྒོམ་པར་བྱ།། དཀོན་མཆོག་དཔལ་ནི་རབ་བསྒོམས་ཏེ།། གཟུགས་རྣམས་ཀུན་གྱིས་འདི་དག་དགང༌།། རྩུབ་པའི་ངག་ལ་སྩོགས་པ་ནི། བསྟེན་ན་ཡེ་ཤེས་ཐོབ་པར་འགྱུར།། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་རྡོ་རྗེ་བཀོད་པས་དེ་སྐད་ཅེས་བཀའ་སྩལ་ཏོ།།
དེ་ནས་ཡང་དེ་བཞིན་གཤེགས་པ་ཐམས་ཅད་ཀྱི་དམ་ཚིག་གི་རྡོ་རྗེ་དཔལ་ལ་སྩོགས་པའི་བྱང་ཆུབ་སེམས་དཔའ་སེམས་སེམས་དཔའ་ཆེན་པོ་རྣམས་ངོ་མཚར་དུ་གྱུར་ཅིང་རྨད་དུ་གྱུར་ནས་རྡོ་རྗེའི་དམ་ཚིག་འདི་སྐད་ཅེས་སྨྲས་སོ།། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་བདག་པོ། ཁམས་གསུམ་ལས་འདས་ཤིང་འཇིག་རྟེན་ཐམས་ཅད་ལས་འདས་པས། དེ་བཞིན་གཤེསགས་པ་ཐམས་ཅད་དང༌། བྱང་ཆུབ་སེམས་དཔའ་ཐམས་ཅད་ཀྱི་འཁོར་གྱི་ནང་དུ། འདི་ལྟ་བུའི་ཡང་དག་པ་མ་ཡིན་པའི་ཚིག་གི་ལམ། རྡོ་རྗེའི་ཚིག་འདི་ཅིའི་སླད་དུ་གསུང༌། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱིས། བརྗོད་ཀྱིས་མི་ལང་བའི་ཡང་བརྗོད་ཀྱིས་མི་ལང་བའི་སངས་རྒྱས་ཀྱི་ཞིང་གི་རི་རབ་ཀྱི་རྡུལ་ཕྲ་མོ་སྙེད་ཀྱི། དེ་བཞིན་གཤེགས་པ་ཐམས་ཅད་ཀྱི་དམ་ཚིག་གི་རྡོ་རྗེ་དཔལ་ལ་སྩོགས་པའི་བྱང་ཆུབ་སེམས་དཔའ་སེམས་དཔའ་ཆེན་པོ་དེ་དག་ལ་འདི་སྐད་ཆེས་བཀའ་སྩལ་ཏོ།།
རིགས་ཀྱི་བུ་དམན་པའི་འདུ་ཤེས་དང༌། སྨད་པའི་འདུ་ཤེས་དེ་ལྟ་བུ་ཡང་མ་སྐྱེད་ཅིག དེ་ཅིའི་ཕྱིར་ཅེ་ན། རིགས་ཀྱི་བུ་འདི་ལྟ་སྟེ། སྔགས་ཀྱི་སྤྱོད་པ་ནི་སྤྱོད་པའི་མཆོག་གོ། འདི་ལྟ་སྟེ། སྔགས་ཀྱི་སྤྱོད་པ་ནི་དེ་བཞི་གཤེགས་པའི་སྤྱོད་པའོ།། རིགས་ཀྱི་བུ་འདི་ལྟ་སྟེ། དཔེར་ན་ནམ་མཁའ་ནི་ཐམས་ཅད་ཀྱི་རྗེས་སུ་སོང་བ་སྟེ། ཆོས་ཐམས་ཅད་ཀྱང་ནམ་མཁའི་ཁོངས་སུ་གཏོག་པའོ།། ཆོས་དེ་དག་ཐམས་ཅད་ཀྱང་འདོད་པའི་ཁམས་ན་མི་གནས། གཟུགས་ཀྱི་ཁམས་ན་མི་གནས། གཟུགས་མེད་པའི་ཁམས་ན་མི་གནས། འབྱུང་བ་ཆེན་པོ་བཞི་ལ་ཡང་མི་གནས་སོ།། རིགས་ཀྱི་བུ་ཆོས་ཐམས་ཅད་ཀྱང་དེ་ལྟར་རྗེས་སུ་རིག་པར་བྱའོ།། དེ་བཞིན་གཤེགས་པ་རྣམས་ནི་དོན་གྱི་དབང་དེ་ལྟ་བུ་མཁྱེན་ཅིང༌། སེམས་ཅན་རྣམས་ཀྱི་བསམ་པ་མཁྱེན་ནས་ཆོས་འཆད་པར་མཛད་དོ།། རིགས་ཀྱི་བུ་དེ་ལྟར་ནམ་མཁའི་ཚིག་ངེས་པར་བརྗོད་པས། དེ་བཞིན་གཤེགས་པའི་དམ་ཚིག་དེ་དག་རྗེས་སུ་རིག་པར་བྱའོ།། རིགས་ཀྱི་བུ་འདི་ལྟ་སྟེ། དཔེར་ན་གཙུབ་ཤིང་དང་གཙུབ་སྟན་དང་མིའི་ལག་པ་བསྐྱོད་པའི་རྐྱེན་གྱིས་དུ་བ་འབྱུང་ཞིང་མེ་འབྱུང་བར་འགྱུར་མོད་ཀྱི། མེ་དེ་ཡང་གཙུབ་ཤིང་ལ་ཡང་མི་གནས་གཙུབ་སྟན་ལ་ཡང་མི་གནས། མིའི་ལག་པ་བསྐྱོད་པ་ལ་ཡང་མི་གནས་སོ།། རིགས་ཀྱི་བུ་དེ་བཞིན་དུ་དེ་བཞིན་གཤེགས་པ་ཐམས་ཅད་ཀྱི་རྡོ་རྗེའི་དམ་ཚིག་འགྲོ་བ་དང་འོང་བ་ལ་སྩོགས་པ་རྗེས་སུ་རིག་པར་བྱའོ།། དེ་ནས་བྱང་ཆུབ་སེམས་དཔའ་དེ་དག་ངོ་མཚར་དུ་གྱུར། རྨད་དུ་གྱུར་ནས། ངམ་ཞིང་མིག་གདངས་ཏེ་ཚིག་འདི་སྐད་ཅེས་སྨྲས་སོ།།
རྨད་བྱུང་ཆེན་པོའི་ཆོས་རྣམས་ནི།། ནམ་མཁའ་དང་ནི་མཚུངས་པ་དང༌།། རྣམ་པར་མི་རྟོག་དག་པ་ལས།། ཀུན་རྫོབ་ཏུ་ཡང་བཤད་པ་མཚར།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་ལས། དོན་དམ་པའི་དག་པ་དེ་ཁོ་ན་ཉིད་ཀྱི་དོན་གྱི་དམ་ཚིག་གི་ལེའུ་སྟེ། དགུ་པའོ།། །། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཡང་འདུས་ཏེ། བཅོམ་ལྡན་འདས་དམ་ཚིག་ཆེན་པོའི་རྡོ་རྗེ་དེ་ཁོ་ན་ཉིད་མངོན་པར་རྫོགས་པར་བྱང་ཆུབ་པ་སྐུ་དང་གསུང་དང་ཐུགས་གསང་བ་དེ་བཞིན་གཤེགས་པ་ལ་ཕྱག་འཚལ་ཏེ། འདི་སྐད་ཅེས་གསོལ་ཏོ།།
དེ་ཉིད་སྔགས་སྙིང་ཀུན་བསྡུས་པ།། སྐུ་དང་གསུང་ཐུགས་གསང་བ་བསྒྲགས།། དངོས་གྲུབ་ཆེན་པོའི་ཚུལ་གྱི་མཆོག། ཡང་དག་བཅོམ་ལྡན་བཤད་དུ་གསོལ།། དེ་ནས་རྒྱལ་པོ་རྡོ་རྗེ་འཛིན།། ཉོན་མོངས་ཀུན་གྱི་རྒྱ་མཚོ་གཙོ།། འབར་བ་དྲག་པོ་སྤྱན་ཡངས་པས།། གསུང་ནི་འདི་སྐད་བཀའ་སྩལ་ཏོ།། ལུས་དང་ངག་དང་སེམས་རྣམས་ནི།། རྣམ་པར་མི་རྟོག་མི་དམིགས་པ།། གང་ནའང་མི་གནས་མཉམ་པ་ཉིད།། སྐུ་གསུང་ཐུགས་ཀྱི་རྡོ་རྗེར་སྒོམ།། དེ་ནས་བཅོམ་ལྡན་འདས་དེ་བཞིན་གཤེགས་པ། རང་བཞིན་གྱི་དག་པ་ཕ་རོལ་ཏུ་ཕྱིན་པ་སྔགས་ཀྱི་ཚུལ་རྡོ་རྗེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས། དེ་བཞིན་གཤེགས་པ་དེ་དག་ཐམས་ཅད་ལ་འདི་སྐད་ཅེས་བཀའ་སྩལ་ཏོ།། བཅོམ་ལྡན་འདས་དེ་བཞིན་གཤེགས་པ་ཐམས་ཅད་དང་མི་བསྐྱོད་པ་ལ་སྩོགས་པ་དེ་བཞིན་གཤེགས་པ་ཐམས་ཅད་རིག་པ་བྱེ་བ་ཁྲག་ཁྲིག་བརྒྱ་སྟོང་དུ་མ་དང་ཐབས་ཅིག་ཏུ།། སེམས་ཅན་ཐམས་ཅད་ཀྱི་དོན་བྱ་བ་ལ་རོལ་བ་སྟོན་པར་མཛད་དེ། ཕྱོགས་བཅུའི་འཇིག་རྟེན་གྱི་ཁམས་མཐས་ཀླས་པ། འདོད་པའི་ཡོན་ཏན་ལྔ་རྣམས་ཀྱིས་རོལ་ཅིང༌། དགྱེས་པར་ཡོངས་སུ་སྤྱོད་པ་ཡོད་ཀྱང༌། དེ་དག་སྔགས་སྤྱོད་པ་ལ་མངོན་པར་བརྩོན་པ་རྣམས་ལ། ཀྱེ་མ་འདི་དག་ནི་དེ་བཞིན་གཤེགས་པ་ཐམས་ཅད་ཀྱི་སྔགས་ཀྱི་སྤྱོད་པའི་ཚུལ་གྱི། ཆོས་རྫོགས་པར་གྱུར་ཏོ།། སྙམ་ནས་སྤྱན་རས་ཀྱིས་མི་འཚོ་སྟེ། དེ་བས་ན་སྐྱེས་བུ་དམ་པ་དེ་དག་ལ་སྤྱན་རས་ཀྱིས་བཙའ་བའི་ཕྱིར། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོརྗེའི་གསང་བ། སྔགས་ཐམས་ཅད་ཀྱི་སྙིང་པོ་ཀུན་ཏུ་བསྐུལ་བར་བྱེད་པ་ཞེས་བྱ་བ། རབ་ཏུ་གསང་བ་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་དམ་ཚིག་ལ་དམིགས་པ། རྡོ་རྗེ་འཛིན་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་དམ་ཚིག་ལ་དམིགས་པ། ཆོས་འཛིན་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་དམ་ཚིག་ལ་དམིགས་པ་འདི། ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་ཚིག་གི་ལམ་ངེས་པར་བརྗོད་པས་སྔགས་བསྡུས་པ་འདི་ལྟ་བུ་གསུང་སོ།།
ཨོཾ་ཨཱཿཧཱུྃ། དེ་ནས་འདི་ནི་གསུངས་ཙམ་གྱིས།། སངས་རྒྱས་སྲས་དང་བཅས་པ་ཀུན།། རབ་ཏུ་འདར་ཞིང་བརྒྱལ་བར་གྱུར།། རྡོ་རྗེ་སེམས་དཔའ་རྗེས་སུ་དྲན།། དེ་ནས་ཕྱག་ན་རྡོ་རྗེ་དེ་བཞིན་གཤེགས་པ་ཐམས་ཅད་ཀྱི་བདག་པོས། དམ་ཚིག་འདི་གསུངས་སོ།། ནམ་མཁའི་དབྱིངས་ཀྱི་དབུས་གནས་པར།། བཀོད་པའི་དཀྱིལ་འཁོར་བསྒོམ་པར་བྱ།། དེ་ཡི་དབུས་གནས་ཡི་གེ་ཧཱུྃ།། རང་གི་གཟུགས་སུ་རབ་ཏུ་བརྟག། རྡོ་རྗེའི་འོད་ཟེར་ཆེར་འབར་བ།། རྣམ་པར་ཕྲོ་བ་བསམ་པར་བྱ།། སངས་རྒྱས་ཀྱི་ནི་སྐུ་གསུང་ཐུགས།། དྲངས་པར་དེ་ཡིས་རྣམ་བསྒོམ་ན།། དེ་མ་ཐག་ཏུ་དེར་འགྱུར་བ།། སྐུ་གསུང་ཐུགས་ཀྱི་རྡོ་རྗེ་འཛིན།། རྡོ་རྗེ་སེམས་དཔའ་རྒྱལ་པོ་ཆེ།། ཀུན་གྱི་གཙོ་བོ་དབང་ཕྱུག་མཆོག། རང་གི་དཀྱིལ་འཁོར་རང་རྡོ་རྗེའི།། སྐྱེད་པར་བྱེད་པའི་ཚུལ་དུ་གྱུར།། འདི་ནི་སངས་རྒྱས་ཐམས་ཅད་ཀྱི།། སྙིང་པོ་རྡོ་རྗེ་བསྡུས་པ་ཡིན།། རང་སྔགས་སྐྱེས་བུར་བསྒོམས་ནས་ནི།། གནས་བཞི་རྣམས་སུ་གཟུགས་ཀྱི་ཚུལ།། ཞལ་གསུམ་ལྟ་བུའི་སྦྱོར་བ་ཡིས།། ཁ་དོག་གསུམ་དུ་རབ་ཏུ་བསྒོམ།། བཅོམ་ལྡན་འདས་རྡོ་རྗེ་དམ་ཚིག་གིས་དེ་སྐད་ཅེས་བཀའ་སྩལ་ཏོ།། དེ་ལ་འདི་ནི་རྡོ་རྗེ་མཆོག་གི་གསང་བའོ།།
སྙིང་གའི་དབུས་སུ་ཕྲ་མོ་ཡི།། དཀྱིལ་འཁོར་རྣམས་ནི་བསམ་པར་བྱ།། ཡི་གེ་མཆོག་ཏུ་གྱུར་པའི་ཚིག། དེ་ཡི་དབུས་སུ་བསམ་པར་བྱ།། རྡོ་རྗེ་ཆེན་པོ་རྩེ་ལྔ་པ།། རྟག་ཏུ་སྦྱོར་བས་བསྒོམ་པར་བྱ།། རྡོ་རྗེ་ཀྱོ་བའི་སྦྱོར་བ་ཡིས།། རྡོ་རྗེ་གསུམ་རྣམས་བསྒོམ་པར་བྱ།། དེ་ཡིས་སྙིང་ཁར་བརྡབ་བྱས་ཏེ།། ལྷ་རྣམས་ཇི་སྙེད་བསྐུལ་བར་བྱ།། འདི་ནི་རྡོ་རྗེ་ཐམས་ཅད་ཀྱི།། སངས་རྒྱས་བྱང་ཆུབ་རབ་སྒྲུབ་པའོ།། རྡོ་རྗེ་པདྨོའི་རིགས་ལ་སྩོགས།། རྡོ་རྗེ་ཀྱོ་བ་རྣམས་བསྒོམ་ཞིང༌།། སྙིང་ག་དུ་ནི་བསྐུལ་པར་བཤད།། འདི་ནི་རོལ་མོའི་འབྱུང་བ་སྟེ།། རྡོ་རྗེ་ཡི་ནི་ཚུལ་མཆོག་འདི།། ཞག་བདུན་བར་དུ་བྱས་ན་ནི།། ཡེ་ཤེས་རྡོ་རྗེ་ཅན་གྱི་གསང༌།། སྐུ་དང་གསུང་ཐུགས་འགྲུབ་པར་འགྱུར།། མཆོག་སྩོལ་བ་དག་རྣམ་པར་གཟིགས།། ཡིད་ནི་འཇིགས་ཤིང་སྐྲག་གྱུར་ནས།། ཡིད་ལ་མགུ་ཞིང་དགའ་གྱུར་བའི།། དངོས་གྲུབ་རྒྱ་ཆེར་སྟེར་བར་འགྱུར།། སངས་རྒྱས་བྱང་ཆུབ་སེམས་དཔའ་རྣམས།། སྔགས་ཀྱི་སྤྱོད་པའི་མཆོག་སྒྲུབ་པས།། རྨོངས་པས་འདའ་པར་བྱས་ན་ནི།། དེ་ཡི་སྲོག་ནི་དེར་ཟད་འགྱུར།། དེ་ནས་རྒྱལ་པོ་རྡོ་རྗེ་འཛིན།། རྡོ་རྗེ་གསུམ་གྱི་སྟོན་པ་མཆོག།། འཇིག་རྟེན་གསུམ་མཆོག་རྡོ་རྗེ་གཙོས།། གསུང་ནི་འདི་སྐད་བཀའ་སྩལ་ཏོ།། སྔགས་ཀྱི་སྐྱེས་བུ་ཇི་སྙེད་པ།། རྡོ་རྗེ་གསུམ་གྱི་ཡེ་ཤེས་རྫོགས།། དབང་པོ་གཉིས་ཀྱི་སྦྱོར་བ་ཡིས།། དངོས་པོ་ཐམས་ཅད་བརྟགས་པར་བྱ།། འདི་ནི་སངས་རྒྱས་ཐམས་ཅད་ཀྱི།། སྔགས་ཀྱི་དམ་ཚིག་བསྒོམ་པའོ།། རིག་མའི་དབང་ཕྱུག་ཞུགས་པ་ལ།། རྡོ་རྗེའི་སྦྱོར་བ་རབ་བསྒོམ་ཞིང༌།། ཆགས་ལ་ཆགས་པས་བལྟ་བར་བྱ།། འདི་ནི་དམ་ཚིག་དཀྱིལ་འཁོར་རོ།། དེ་ནས་རྒྱལ་པོ་རྡོ་རྗེ་འཛིན།། དེ་བཞིན་གཤེགས་པ་ཀུན་གྱི་སྲས། ཐམས་ཅད་དབང་བསྐུར་སངས་རྒྱས་གཙོས།། གསུང་ནི་འདི་སྐད་བཀའ་སྩལ་ཏོ།།
འཇིག་རྟེན་ཁམས་ནི་ཐམས་ཅད་ན།། བུད་མེད་ཇི་སྙེད་ཡོད་པ་ཀུན།། ཕྱག་རྒྱ་ཆེ་སྩོགས་སྦྱོར་བ་ཡིས།། དེ་དག་ཐམས་ཅད་ཉེ་བར་སྤྱད།། བྱེ་བ་གྲངས་མེད་རྡོ་རྗེ་འཛིན།། སངས་རྒྱས་གནས་ནི་དེར་སྤྲོ་བྱ།། བཅོམ་ལྡན་འདས་བྱང་ཆུབ་ཀྱི་དམ་ཚིག་གིས་དེ་སྐད་ཅེས་བཀའ་སྩལ་ཏོ།། རྡོ་རྗེ་གསུམ་པོ་མཁའ་འདྲ་བའི།། བྱང་ཆུབ་འདི་ཡིས་ཐོབ་པར་འགྱུར།། བྱང་ཆུབ་སེམས་དཔའ་རྒྱལ་རྒྱ་མཚོ།། རྡོ་རྗེ་སེམས་དཔའི་ཚེ་དེས་འཐོབ།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་ལས། དེ་བཞིན་གཤེགས་པ་ཐམས་ཅད་ཀྱི་སྙིང་པོ་བསྐུལ་བ་ཞེས་བྱ་བའི་ལེའུ་སྟེ། བཅུ་པའོ།། །།
དེ་ནས་བཅོམ་ལྡན་འདས་སྐུ་དང་གསུང་དང་ཐུགས་རྡོ་རྗེ་དེ་བཞིན་གཤེགས་པ། དེ་བཞིན་གཤེགས་པ་ཐམས་ཅད་ཀྱི་རྡོ་རྗེའི་སྔགས་ཀྱི་སྐྱེས་བུ་མཆོག་ཅེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། དེ་བཞིན་གཤེགས་པ་ཐམས་ཅད་ཀྱི་སྔགས་ཀྱི་རྡོ་རྗེ་རིག་པའི་སྐྱེས་བུའི་ལེའུ་འདི་གསུངས་སོ།།
རྡོ་རྗེ་གསུམ་ཡིག་སྔགས་ཀྱི་མཆོག། ཕྱག་རྒྱ་ཆེན་པོ་རྣམ་བསྒོམ་པ།། བྱང་ཆུབ་ཐམས་ཅད་ཐོབ་བྱའི་ཕྱིར།། ཡེ་ཤེས་རྡོ་རྗེ་དག་གིས་བྱ།། ཨོཾ་ནི་ཡེ་ཤེས་སྙིང་པོ་སྟེ།། རྡོ་རྗེའི་སྐུ་ནི་ཐོབ་བྱེད་པའོ།། ཨཱཿནི་བྱང་ཆུབ་བདག་མེད་པ།། རྡོ་རྗེ་གསུང་ནི་ཐོབ་བྱེད་པའོ།། ཧཱུྃ་ནི་སྐུ་གསུང་ཐུགས་ཉིད་དེ།། རྡོ་རྗེ་མི་ཕྱེད་གསུམ་ཐོབ་པའོ།། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་ཐུགས་ཀྱི་སྔགས་ཀྱི་སྐྱེས་བུས་དེ་སྐད་ཅེས་བཀའ་སྩལ་ཏོ།། ནམ་མཁའ་རྡོ་རྗེའི་དབུས་གནས་པར།། དཀྱིལ་འཁོར་རྡོ་རྗེ་ཀུན་སྐྱེས་བསམ།། རྡོ་རྗེ་སྤྲིན་ནི་འཕྲོ་བསྐྱེད་པ།། དེ་རུ་ཡི་གེ་བྷྲུཾ་བསམ་མོ།། དེ་ལ་འདི་ནི་ཡེ་ཤེས་རྡོ་རྗེའི་སྙིང་པོའོ།། བྷྲུཾ། རྡོ་རྗེའི་དཀྱིལ་འཁོར་དབུས་གནས་པར།། ཧཱུྃ་ཞེས་བྱ་བ་རབ་ཏུ་བསྒོམ།། གསལ་བའི་དཀྱིལ་འཁོར་དབུས་གནས་པར།། ཡི་གེ་ཨོཾ་ནི་རྣམ་པར་བསམ།། ཆོས་ཀྱི་དཀྱིལ་འཁོར་དབུས་གནས་པར།། ཡི་གེ་ཨཱཿནི་རབ་ཏུ་བསྒོམ།། ཡི་གེ་བྷྲུཾ་གྱིས་གནས་བསྒོམས་ཏེ།། རྡོ་རྗེ་གསུམ་འབྱུང་བསྒོམ་པར་བྱ།། སྙིང་པོ་དུས་གསུམ་སངས་རྒྱས་ཀྱི།། སྐུ་གསུང་ཐུགས་ནི་མཉེས་བྱེད་པ།། ཨོཾ་ནི་སངས་རྒྱས་སྐུ་ཡི་མཆོག། ཨོཾ་ཨཱཿནི་སངས་རྒྱས་གསུང་གི་ལམ།། ཨཱཿཧཱུྃ་ནི་ཡེ་ཤེས་ཐུགས་ཀྱི་འཇིང༌།། ཧཱུྃ། བྱང་ཆུབ་ཚུལ་མཆོག་འདི་ཡིནཏེ།། འདི་ནི་སངས་རྒྱས་ཐམས་ཅད་ཀྱི།། སངས་རྒྱས་བྱང་ཆུབ་རབ་སྒྲུབ་པ།། ཡེ་ཤེས་རྡོ་རྗེའི་སྤྲུལ་པ་སྟེ།། སངས་རྒྱས་རྒྱུ་དང་འབྲས་བུ་འབྱུང༌།། འདི་དག་སངས་རྒྱས་སྐྱེས་བུ་སྟེ།། སྔགས་ཀྱི་རིག་པ་ཞེས་ཀྱང་བསྒྲགས།། རྡོ་རྗེ་མི་ཕྱེད་གསུམ་བསྒོམ་པའི།། དམ་ཚིག་དག་གིས་རྫོགས་པར་འགྱུར།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་དམ་ཚིག་དེ་ཁོ་ན་ཉིད་ཀྱི་ཡེ་ཤེས་རྡོ་རྗེ་བྱིན་གྱིས་རློབ་པའི་དཔལ་ཞེས་བྱ་བའི་ཏིང་ངེ་འཛིན་ཏོ།།
དབེན་ཞིང་རབ་ཏུ་ཉམས་དགའ་བར།། སྦྱོར་བ་འདི་ནི་ཀུན་བརྩམས་ན།། རྡོ་རྗེ་སྐུ་དང་གསུང་དང་ཐུགས།། ཟླ་བ་ཕྱེད་ཀྱིས་ངེས་པར་འགྲུབ།། གསལ་བའི་དཀྱིལ་འཁོར་དམ་པ་ནི།། ནམ་མཁའ་རྡོ་རྗེའི་དབུས་བསམ་ཏེ།། རང་གི་སྔགས་ཀྱི་དམ་ཚིག་བསྐྱེད།། ཡི་གེ་ཨོཾ་ནི་སྙིང་གར་བཞག། འོད་ཟེར་ལྔ་ཡི་སྤྲིན་ཆེན་པོ།། རྣམ་པ་སྣང་མཛད་མཆོག་ཏུ་བསྒོམ།། འདི་ཡིས་སངས་རྒྱས་རྣམས་ཀྱི་སྐུ།། རྡོ་རྗེ་རྣམ་སྣང་རྒྱ་མཚོར་འགྱུར།། ཡེ་ཤེས་ལྔ་ལྡན་བརྟེན་ན་ནི།། སངས་རྒྱས་སྐུ་ནི་འདྲ་བའི་མདོག། རྡོ་རྗེ་བསྐལ་པ་གསུམ་དུ་གནས།། ཟླ་བ་ཕྱེད་ཀྱིས་འགྲུབ་པར་འགྱུར།། བཅོམ་ལྡན་འདས་སྐུ་རྡོ་རྗེ་གསང་བས་དེ་སྐད་ཅེས་བཀའ་སྩལ་ཏོ།། དེ་བཞིན་གཤེགས་པ་ཐམས་ཅད་ཀྱི་སྐུ་རྡོ་རྗེ་འོད་ཟེར་བཀོད་པ་ཞེས་བྱ་བའི་ཏིང་ངེ་འཛིན་ཏོ།། ཆོས་ཀྱི་དཀྱིལ་འཁོར་དམ་པ་ནི།། ནམ་མཁའ་རྡོ་རྗེའི་དབུས་སུ་བསམ།། རང་གི་སྔགས་ཀྱི་སྐྱེས་བུ་བསྐྱེད།། ཨཱཿནི་ངག་གི་ལམ་བཞག་སྟེ།། ཁ་དོག་ལྔ་ཡི་པདྨ་ཆེ།། འཇིག་རྟེན་དབང་མཆོག་བསྒོམས་པ་ཡིས།། དམ་ཚིག་ཡེ་ཤེས་རྫོགས་བྱས་ཏེ།། ཚིག་གི་དམ་ཚིག་ལྔ་ཡི་མཆོག། ཆོས་ཀྱི་ཚིག་གི་ལམ་གནས་པ། རྡོ་རྗེ་ཆོས་དང་མཚུངས་པར་འགྱུར།། ཡེ་ཤེས་ལྔ་ལྡན་བསྟེན་ན་ནི།། རྡོ་རྗེ་བསྐལ་པ་གསུམ་དུ་གནས།། བཅོམ་ལྡན་འདས་རྡོ་རྗེའི་གསུང་གསང་བས་དེ་སྐད་ཅེས་བཀའ་སྩལ་ཏོ།།
དེ་བཞིན་གཤེགས་པ་ཐམས་ཅད་ཀྱི་གསུང་རྡོ་རྗེའི་དམ་ཚིག་འབྱུང་བ་ཞེས་བྱ་བའི་ཏིང་ངེ་འཛིན་ཏོ།། རྡོ་རྗེའི་དཀྱིལ་འཁོར་དམ་པ་ནི།། ནམ་མཁའ་རྡོ་རྗེའི་དབུས་སུ་བསམ།། རང་སྔགས་སྐྱེས་བུ་རྫོགས་བྱས་ལ།། སེམས་ལ་ཡི་གེ་ཧཱུྃ་གནས་པ།། དམ་ཚིག་ཆེན་པོའི་དེ་ཉིད་ནི།། ཁ་དོག་རྣམ་ལྔར་བསྒོམ་པར་བྱ།། རྡོ་རྗེ་ཀུན་དང་རྒྱལ་བའི་གནས།། ཡེ་ཤེས་རྡོ་རྗེ་དག་གིས་བྱ།། སྟོན་པ་རྡོ་རྗེའི་ཐུགས་འདྲ་བ།། ཡེ་ཤེས་ཡོན་ཏན་རྒྱ་མཚོར་འགྱུར།། ཡེ་ཤེས་ལྔ་ལྡན་བརྟེན་ན་ནི།། རྡོ་རྗེ་བསྐལ་པ་གསུམ་དུ་གནས།། བཅོམ་ལྡན་འདས་རྡོ་རྗེའི་ཐུགས་གསང་བས་དེ་སྐད་ཅེས་བཀའ་སྩལ་ཏོ།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་དམ་ཚིག་རྡོ་རྗེ་ཞེས་བྱ་བའི་ཏིང་ངེ་འཛིན་ཏོ།། ཡེ་ཤེས་དཀྱིལ་འཁོར་དབུས་སུ་ནི།། རྡོ་རྗེ་ཆེན་པོ་བསྒོམ་པར་བྱ།། ལུས་རྣམས་ཀུན་ལ་ཁཾ་དམིགས་ན།། རྡོ་རྗེ་ཡེ་ཤེས་མཁའ་མཉམ་འགྱུར།། ཁཾ། སངས་རྒྱས་བྱང་ཆུབ་སེམས་དཔའ་ཡིས།། ཡང་དང་ཡང་དུ་མཆོད་པ་དང༌།། བསྐལ་པ་གསུམ་དུ་དམ་ཚིག་གནས།། སངས་རྒྱས་ཀྱིས་ཀྱང་གཟིགས་མི་འགྱུར།།
བཅོམ་ལྡན་འདས་ནམ་མཁའ་རྡོ་རྗེ་དམ་ཚིག་གིས་དེ་སྐད་ཅེས་བཀའ་སྩལ་ཏོ།། སྐུ་དང་གསུང་དང་ཐུགས་མི་སྣང་བ་འབྱུང་བ་བཀོད་པའི་འཕྲེང་བ་ཞེས་བྱ་བའི་ཏིང་ངེ་འཛིན་ཏོ།། རྡོ་རྗེའི་དཀྱིལ་འཁོར་དབུས་སུ་ནི།། རང་སྔགས་སྐྱེས་བུ་རབ་བསམས་ནས།། སྙིང་གར་རྡོ་རྗེ་ཧཾ་ཞེས་པ།། བཞག་སྟེ་འོད་ཟེར་རྣམ་པར་བསྒོམ།། ཧཾ། འཇམ་དཔལ་དམ་ཚིག་ལོངས་སྤྱོད་ལ།། སྐུ་གསུང་ཐུགས་ཀྱི་རྡོ་རྗེ་ཅན།། ས་བཅུ་དག་ལ་གནས་པ་ཡི།། བྱང་ཆུབ་སེམས་དཔར་དེ་འགྱུར་རོ།། བྱང་ཆུབ་སེམས་དཔའི་ཡེ་ཤེས་ཀྱི་དམ་ཚིག་རྡོ་རྗེ་ཟླ་བ་ཞེས་བྱ་བའི་ཏིང་ངེ་འཛིན་ཏོ།། འོད་ཟེར་འབར་བའི་ཡི་གེ་ཐིལཱཾ།། ནམ་མཁའི་དབྱིངས་ཀྱི་དབུས་སུ་བསམ།། མཚོན་མཆོག་རྡོ་རྗེའི་ལུས་ངག་གིས།། རྡོ་རྗེའི་སྐུ་དང་འདྲ་བར་འགྱུར།། ཐིལཱཾ། ནམ་མཁའི་རྡོ་རྗེའི་དམ་ཚིག་གི་བཀོད་པའི་གནས་ཞེས་བྱ་བའི་ཏིང་ངེ་འཛིན་ཏོ།། སངས་རྒྱས་མངོན་ཤེས་དམ་ཚིག་མཆོག། རྡོ་རྗེ་འཆང་དང་འདྲ་བར་འགྱུར།། འདི་ནི་དངོས་གྲུབ་ཐམས་ཅད་གྱི།། སངས་རྒྱས་མངོན་ཤེས་མཆོག་སྒྲུབ་བའོ།། ནམ་མཁའི་དབྱིངས་ཀྱི་དབུས་གནས་པར།། སངས་རྒྱས་དཀྱིལ་འཁོར་དམ་པ་བསམ།། རྡོ་རྗེ་སེམས་དཔའ་རབ་བསྒོམས་ལ།། ཡེ་ཤེས་ཨོཾ་ནི་བསྒོམ་པར་བྱ།། ཨོཾ། རྡོ་རྗེ་དམ་ཚིག་གསུམ་བསྒོམས་པས།། མི་བསྐྱོད་རྡོ་རྗེ་གསུམ་འདྲར་འགྱུར།། བཅོམ་ལྡན་འདས་རྡོ་རྗེ་མི་བསྐྱོད་པས་དེ་སྐད་ཅེས་བཀའ་སྩལ་ཏོ།།
མི་བསྐྱོད་པ་ཡི་སྐུ་འདྲ་དང༌།། གསུང་དང་ཐུགས་མཆོག་འདྲ་བ་འཛིན།། འཇིག་རྟེན་ཁམས་རྣམས་ཐམས་ཅད་དུ།། མི་བསྐྱོད་རྡོ་རྗེས་མཆོད་པར་འགྱུར།། བཅོམ་ལྡན་འདས་མི་བསྐྱོད་པའི་སྐུ་དང་མཉམ་པར་མངོན་པར་འབྱུང་བའི་དམ་ཚིག་རྡོ་རྗེ་ཞེས་བྱ་བའི་ཏིང་ངེ་འཛིན་ཏོ།། ནམ་མཁའི་དབྱིངས་ཀྱི་དབུས་སུ་ནི།། སངས་རྒྱས་དཀྱིལ་འཁོར་འོད་བཟང་བསམ།། ནམ་མཁའི་རྡོ་རྗེ་རབ་བསྒོམ་ལ།། རིན་ཆེན་ཨོཾ་ནི་བསམ་པར་བྱ།། ཨོཾ། རྡོ་རྗེ་དམ་ཚིག་གསུམ་བསྒོམ་པས།། རྡོ་རྗེ་གསུམ་དཔག་མེད་འདྲར་གྱུར།། ལུས་དང་ངག་སེམས་རྡོ་རྗེ་ཡིས།། དཀོན་མཆོག་དཔལ་གྱི་འོད་དང་འདྲ།། དེ་ནི་བདག་མེད་བྱང་ཆུབ་དང༌།། ཡེ་ཤེས་གསང་བ་འདིར་གནས་འགྱུར།། བཅོམ་ལྡན་འདས་དེ་བཞིན་གཤེགས་པ་རྡོ་རྗེ་དཀོན་མཆོག་དཔལ་གྱིས་དེ་སྐད་ཅེས་བཀའ་སྩལ་ཏོ།། རིན་པོ་ཆེའི་དམ་ཚིག་ལོངས་སྤྱོད་པ་རྡོ་རྗེའི་ཚུལ་ཞེས་བྱ་བའི་ཏིང་ངེ་འཛིན་ཏོ།། ནམ་མཁའི་དབྱིངས་ཀྱི་དབུས་སུ་ནི།། སངས་རྒྱས་དཀྱིལ་འཁོར་དམ་པ་བསམ།། འཇིག་རྟེན་དབང་ཕྱུག་རབ་བསྒོམ་ལ།། ཆོས་ཀྱི་ཨོཾ་ནི་བསྒོམ་པར་བྱ།། ཨོཾ། རྡོ་རྗེ་དམ་ཚིག་གསུམ་བསྒོམ་པས།། རྡོ་རྗེ་གསུམ་དཔག་མེད་འདྲར་གྱུར།། ལུས་དང་ངག་སེམས་རྡོ་རྗེ་ཡིས།། འོད་དཔག་མེད་དང་འདྲ་བར་འགྱུར།། དེ་ནི་སེམས་ཅན་ཐམས་ཅད་ཀྱི།། ཐེགས་ཆེན་ལམ་ནི་འབྱུང་བར་འགྱུར།། བཅོམ་ལྡན་འདས་རྡོ་རྗེ་ཚེ་དཔག་ཏུ་མེད་པས་དེ་སྐད་ཅེས་བཀའ་སྩལ་ཏོ།།
ཡོན་ཏན་དཔག་ཏུ་མེད་པ་རྡོ་རྗེ་འོད་ཀྱི་དཔལ་ཞེས་བྱ་བའི་ཏིང་ངེ་འཛིན་ཏོ།། ནམ་མཁའི་དབྱིངས་ཀྱི་དབུས་སུ་ནི།། སངས་རྒྱས་དཀྱིལ་འཁོར་དམ་པ་བསམ།། རྡོ་རྗེ་པདྨ་ལ་བསྒོམས་ལ།། དམ་ཚིག་ཨོཾ་ནི་རབ་ཏུ་བསྒོམ།། ཨོཾ། རྡོ་རྗེ་དམ་ཚིག་གསུམ་བསྒོམས་པས། རྡོ་རྗེ་གདོན་མི་ཟ་བར་འགྱུར།། ལུས་དང་ངག་སེམས་རྡོ་རྗེ་ཡིས།། རྡོ་རྗེ་ཐོགས་མེད་འདྲ་བའི་འོད།། དེ་ནི་དཔལ་ལྡན་ཡེ་ཤེས་མཚོ།། སེམས་ཅན་ཀུན་དོན་འབྱུང་བར་འགྱུར།། བཅོམ་ལྡན་འདས་རྡོ་རྗེ་གདོན་མི་ཟ་བས་དེ་སྐད་ཅེས་བཀའ་སྩལ་ཏོ།། གདོན་མི་ཟ་བའི་དམ་ཚིག་འོད་ཟེར་གྱི་ཡེ་ཤེས་ཀྱི་མཆོག་འབྱུང་བ་ཞེས་བྱ་བའི་ཏིང་ངེ་འཛིན་ཏོ།། ནམ་མཁའི་དབྱིངས་ཀྱི་དབུས་སུ་ནི།། སངས་རྒྱས་དཀྱིལ་འཁོར་དམ་པ་བསམ།། རྡོ་རྗེ་སྣང་མཛད་རབ་བསྒོམས་ལ།། སྐུ་གསུམ་ཨོཾ་ནི་རབ་ཏུ་བསྒོམ།། ཨོཾ། རྡོ་རྗེ་དམ་ཚིག་གསུམ་བསྒོམས་པས།། རྣམ་པར་སྣང་མཛད་མཉམ་པར་འགྱུར།། ལུས་དང་ངག་ཡིད་རྡོ་རྗེ་ཡི།། རྣམ་པར་སྣང་མཛད་འདྲ་བའི་འོད།། དེ་ནི་ཡེ་ཤེས་རྫོགས་བྱང་ཆུབ།། སྐུ་གསུམ་མི་ཕྱེད་སྒྲུབ་བྱེད་འགྱུར།། བཅོམ་ལྡན་འདས་རྡོ་རྗེ་རྣམ་པར་སྣང་མཛད་ཀྱིས་དེ་སྐད་ཅེས་བཀའ་སྩལ་ཏོ།། ལུས་དང་ངག་དང་ཡིད་དམིགས་པ་མངོན་པར་བྱང་ཆུབ་པ་རྡོ་རྗེ་ཞེས་བྱ་བའི་ཏིང་ངེ་འཛིན་ཏོ།། རྣམ་པར་དབེན་པའི་རི་བོ་དང༌།། ཀླུང་དང་འབབ་ཆུ་རྣམས་དང་ནི།། དུར་གྱི་ཁྲོད་ལ་སྩོགས་པར་ཡང༌།། བསམ་གཏན་བསྡུས་པ་འདི་དག་བསྒོམ།། མི་བསྐྱོད་ཡེ་ཤེས་དག་ལ་སྩོགས།། རྡོ་རྗེ་ནམ་མཁའི་དཀྱིལ་དུ་བསམ།། མངོན་ཤེས་ལྔ་པོའི་སྦྱོར་བ་ཡིས།། སངས་རྒྱས་མཆོག་གི་གནས་སུ་བསྒོམ།། བཅོམ་ལྡན་འདས་དམ་ཚིག་ཆེན་པོའི་རྡོ་རྗེའི་མངོན་པར་མཁྱེན་པས་དེ་སྐད་ཅེས་བཀའ་སྩལ་ཏོ།།
རྡོ་རྗེ་ཆེན་པོ་རྩེ་ལྔ་པ།། འབར་བ་ལྔ་ཡིས་རྣམ་པར་བརྒྱན།། གནས་ལྔ་དག་ཏུ་སྦྱོར་བ་ཡིས།། རྡོ་རྗེ་མངོན་ཤེས་འདྲ་བར་འགྱུར།། མེ་སྟག་མང་པོ་འཁྲུགས་པ་ཡི།། རང་སྔགས་འཁོར་ལོ་བསྒོམ་པར་བྱ།། རྡོ་རྗེ་ལྔ་ཡི་སྦྱོར་བ་ཡིས།། རྡོ་རྗེ་མངོན་ཤེས་འདྲ་བར་འགྱུར།། རྡོ་རྗེ་ནམ་མཁའི་དཀྱིལ་ཉིད་དུ།། འཁོར་ལོ་སངས་རྒྱས་འབར་འོད་འདྲ།། སངས་རྒྱས་འཇུག་པར་རབ་བསྒོམས་ན།། སངས་རྒྱས་གནས་དང་འདྲ་བར་འགྱུར།། སངས་རྒྱས་དཀྱིལ་འཁོར་དབུས་གནས་པར།། བདག་གི་ལུས་ལ་སྣང་མཛད་བཞག། སྙིང་གར་ཡི་གེ་ཨོཾ་བསམས་ལ།། སྔགས་ལ་རྣམ་པར་ཤེས་པ་བསྒོམ།། འགོག་པའི་རྡོ་རྗེ་སེམས་ཉིད་དུ།། གང་ཚེ་དེ་ལ་སྐྱེ་འགྱུར་ན།། སངས་རྒྱས་ཀུན་གྱི་མཆོག་འཛིན་པ།། ཡིད་བཞིན་དཔལ་ལྡན་ལྟ་བུར་གྱུར།། སངས་རྒྱས་དཀྱིལ་འཁོར་དབུས་གནས་པར།། རྡོ་རྗེ་མི་བསྐྱོད་རབ་ཏུ་བསྒོམ།། སྙིང་གར་ཡི་གེ་ཧཱུྃ་བསྒོམས་ནས།། སེམས་ནི་ཐིག་ལེར་གྱུར་པར་བཞག། སངས་རྒྱས་དཀྱིལ་འཁོར་དབུས་གནས་པར།། ཚེ་དཔག་མེད་པ་རབ་ཏུ་བསྒོམ།། སྙིང་གར་ཡི་གེ་ཨཱཿབསམས་ཏེ།། རྡོ་རྗེ་ཐིག་ལེར་གྱུར་པར་བཞག། འདི་ནི་དམ་ཚིག་མཆོག་གི་མཆོག། རྡོ་རྗེ་མི་ཕྱེད་གསུམ་བསྒོམ་པ།། འགོག་པའི་དམ་ཚིག་ཡེ་ཤེས་ཏེ།། སངས་རྒྱས་དངོས་གྲུབ་ཐོབ་འགྱུར་བ།། རྡོརྗེ་ནམ་མཁའི་དབྱིངས་གནས་པར།། གསལ་བའི་དཀྱིལ་འཁོར་བསྒོམ་པར་བྱ།། ལུས་ངག་སེམས་ལ་ཡི་གེ་ཨོཾ།། བསམས་ན་དེ་ནི་བསྐལ་བར་གནས།། རྡོ་རྗེ་ནམ་མཁའི་དབྱིངས་གནས་པར།། ཆོས་ཀྱི་དཀྱིལ་འཁོར་བསྒོམ་པར་བྱ།། ལུས་ངག་སེམས་ལ་ཡི་གེ་ཨཱཿ།། བསམས་ན་དེ་ནི་བསྐལ་པར་གནས།། རྡོ་རྗེ་ནམ་མཁའི་དབྱིངས་གནས་པར།། རྡོ་རྗེའི་དཀྱིལ་འཁོར་བསྒོམ་པར་བྱ།། ལུས་ངག་སེམས་ལ་ཡི་གེ་ཧཱུྃ།། བསམས་ན་དེ་ནི་བསྐལ་པར་གནས།། བཅོམ་ལྡན་འདས་རྡོ་རྗེ་གསུམ་གྱི་རྟོག་པའི་དམ་ཚིག་གིས་དེ་སྐད་ཅེས་བཀའ་སྩལ་ཏོ།། སྐུ་དང་གསུང་ཐུགས་རྡོ་རྗེ་ཡི།། རྣལ་འབྱོར་འདིར་གྱུར་ཕྱིན་ཆད་ནི།། ཀློག་གམ་ཡང་ན་སེམས་ཀྱང་རུང༌།། དེ་ཡང་རྡོ་རྗེ་འཛིན་འདྲར་འགྱུར།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་ལས། དེ་བཞིན་གཤེགས་པ་ཐམས་ཅད་ཀྱི་སྔགས་ཀྱི་དམ་ཚིག་དེ་ཁོ་ན་ཉིད་རྡོ་རྗེའི་རིག་པའི་སྐྱེས་བུ་མཆོག་གི་ལེའུ་སྟེ། བཅུ་གཅིག་པའོ།། །།
དེ་ནས་སྟོན་པ་རྡོ་རྗེ་འཛིན།། སྐྱེད་པ་ཡེ་ཤེས་མཆོག་སྒྲུབ་པ།། དམ་ཚིག་དེ་ཉིད་རྡོ་རྗེ་གསུམ།། རྡོ་རྗེ་གསུང་གིས་བཀའ་སྩལ་པ།། མཁའ་དང་མཚུངས་པར་མཉམ་གྱུར་པར།། རྣམ་པར་མི་རྟོག་ངོ་བོ་ཉིད།། ཆོས་རྣམས་རང་བཞིན་དག་པ་ལས།། རོལ་མོ་འདི་དག་རབ་དུ་བསྒོམ།། དགོན་པ་ཆེན་པོའི་ས་ཕྱོགས་སུ།། མེ་ཏོག་འབྲས་བུ་སྩོགས་ཀྱིས་བརྒྱན།། རི་བོ་དབེན་པའི་ས་ཕྱོགས་སུ།། དངོས་གྲུབ་ཐམས་ཅད་བསྡུས་པ་བསྒྲུབ།། མཾ། ལུས་དང་ངག་སེམས་རྡོ་རྗེ་ལ།། རྡོརྗེ་འཇམ་པ་རབ་ཏུ་བསྒོམ།། ལུས་དང་ངག་སེམས་ལ་སྤྲོས་པས།། རྡོ་རྗེ་འཇམ་པ་འདྲ་བར་འགྱུར།། དཔག་ཚད་བརྒྱ་ཡི་ཁྱོན་ཙམ་དུ།། རྡོ་རྗེ་འབར་བའི་འོད་དག་གིས།། རྒྱན་རྣམས་ཀུན་གྱིས་བརྒྱན་པ་ཡི།། དག་པའི་བདག་ཉིད་སྣང་བར་འགྱུར།། ཚངས་པ་དྲག་པོ་ལ་སྩོགས་ལྷས།། ནམ་ཡང་མཐོང་བར་མི་ནུས་སོ།། རྡོ་རྗེ་འཇམ་པ་མཆོག་གི་དམ་ཚིག་མི་སྣང་པ་ཞེས་བྱ་བའི་ཏིང་ངེ་འཛིན་ཏོ།།
རྡོ་རྗེ་མི་ཕྱེད་གསུམ་ལས་བྱུང༌།། གཤང་གཅི་དམ་ཚིག་ལྔ་རྣམས་ནི།། ལྕགས་གསུམ་ལས་བྱུང་ལྔན་བྱས་ཏེ།། ཁར་བཅུག་ནས་ནི་བསྒོམ་པར་བྱ།། སངས་རྒྱས་ཀུན་གྱི་མི་ཕྱེད་པའི།། ཐུགས་ནི་དེ་རུ་རབ་བསྒོམ་ན།། རྡོ་རྗེ་འཇམ་པའི་འོད་འདྲ་བར།། དེ་མ་ཐག་ཏུ་དེ་འགྱུར་རོ།། འཁོར་ལོ་འོད་འཕྲོ་མདངས་མཆོག་ཅན།། རང་གི་སྔགས་ཀྱིས་རང་བསྒོམས་ནས།། སངས་རྒྱས་ཐམས་ཅད་བཞུགས་པའི་གནས།། བསྒོམས་ན་སངས་རྒྱས་འདྲ་བར་འགྱུར།། རི་རབ་སུམ་ཅུ་རྩ་དྲུག་གི། རྡུལ་ཕྲན་ཇི་སྙེད་ཡོད་པ་ཡི།། རྡོ་རྗེ་འཛིན་དང་འདྲ་བ་ཀུན།། དེ་ཡི་རྗེས་སུ་འབྲང་བར་འགྱུར།། འཁོར་ལོའི་དམ་ཚིག་ཅེས་བྱ་བའི་ཏིང་ངེ་འཛིན་ཏོ།། རྡོ་རྗེ་ཆེན་པོ་རང་སྔགས་ཀྱིས།། དཀྱིལ་འཁོར་དབུས་སུ་རབ་བསྒོམ་ནས།། རྡོ་རྗེ་ཀུན་གྱི་གནས་ཡིན་པར།། བསམས་ན་རྡོ་རྗེ་འདྲ་བར་འགྱུར།། རི་རབ་སུམ་ཅུ་རྩ་དྲུག་གི། རྡུལ་ཕྲན་ཅི་སྙེད་ཡོད་པ་ཡི།། དེ་སྙེད་ཀྱི་ནི་བུད་མེད་རྣམས།། ཡོན་ཏན་ཅན་གྱི་གནས་སུ་གྱུར།། དྲག་པོ་དག་གིས་ཕྱག་བྱས་པ།། ཁམས་གསུམ་རྡོ་རྗེ་ཆེན་པོར་འགྱུར།། རྡོ་རྗེ་དམ་ཚིག་ཅེས་བྱ་བའི་ཏིང་ངེ་འཛིན་ཏོ།། པདྨ་ཆེན་པོ་འདབ་བརྒྱད་ལ།། རང་སྔགས་རྡོ་རྗེ་བསམས་ནས་སུ།། ཆོས་རྣམས་ཀུན་གྱི་གནས་ཡིན་པར།། བསམས་ན་ཆོས་དང་འདྲ་བར་འགྱུར།། རི་རབ་སུམ་ཅུ་རྩ་དྲུག་གི། རྡུལ་ཕྲན་ཅི་སྙེད་ཡོད་པ་ཡི།། སངས་རྒྱས་མཆོད་མཆོག་དཀྱིལ་འཁོར་དུ།། དག་པའི་བདག་ཉིད་འཇོག་པར་བྱེད།། པདྨོ་མཉམ་པ་ཉིད་ཅེས་བྱ་བའི་ཏིང་ངེ་འཛིན་ཏོ།། ཡེ་ཤེས་ལྔ་ལྡན་རབ་བསྟེན་ན།། བསྐལ་པ་གསུམ་དུ་ཡུན་དུ་གནས།། ཕྱོགས་བཅུའི་སངས་རྒྱས་ཐམས་ཅད་ཀྱི།། གསང་བ་གསུམ་ལ་བསྙེན་བཀུར་བྱེད།། འོད་ཟེར་ལྔ་ཡི་མདོག་འདྲའི་འོད།། རང་གི་སྔགས་ཀྱིས་རལ་གྲི་བསྒོམ།། མིག་ཡངས་ལག་ན་ཐོགས་ན་ནི།། རྡོ་རྗེ་གསུམ་རིག་འཛིན་པར་འགྱུར།། ཁམས་གསུམ་ཀུན་གྱིས་རབ་མཆོད་ཅིང༌།། ཚངས་དབང་ལྷ་མིན་ཕྱག་བྱས་པ།། སྟོང་གསུམ་ན་ནི་གཅིག་པུ་པ།། མི་མཆོག་གསང་བ་འཛིན་པར་འགྱུར།། གང་རྣམས་འདོད་དང་བསམ་པ་དག། སྐུ་གསུང་ཐུགས་ཀྱི་རྡོ་རྗེ་འཛིན།། རྡོ་རྗེའི་ཐུགས་ལས་རབ་ཏུ་བྱུང༌།། དེ་ལྟ་བུ་ཡི་དངོས་གྲུབ་སྟེར།། རལ་གྲི་ཐམས་ཅད་ཀྱི་དམ་པ་ཞེས་བྱ་བའི་ཏིང་ངེ་འཛིན་ཏོ།། ཨོཾ་ནི་རི་ལུ་ཙ་ན་ཀའི།། འབྲུ་ཚད་ཙམ་དུ་བསམ་ནས་ནི།། དབུས་སུ་རང་གི་ལྷ་ཡི་གཟུགས།། བསམས་ཏེ་ཁར་བཅུག་རྣམ་བསྒོམས་ན།། དེ་ནི་དེ་མ་ཐག་ཏུ་ཡང༌།། བྱང་ཆུབ་སེམས་དཔའི་འོད་འདྲར་འགྱུར།། ཉི་མ་ཤར་བའི་འོད་འདྲ་ཞིང༌།། ཛམྦུ་ཆུ་བོའི་གསེར་གྱི་མདོག། ཨཱཿནི་རི་ལུ་ཙ་ན་ཀའི།། འབྲུ་ཚད་ཙམ་དུ་བསམས་ནས་ནི།། དབུས་སུ་རང་གི་ལྷ་ཡི་གཟུགས།། བསམས་ཏེ་ཁར་བཅུག་རྣམ་བསྒོམས་ན།། དེ་ནི་དེ་མ་ཐག་ཏུ་ཡང༌།། བྱང་ཆུབ་ཡེ་ཤེས་འོད་འདྲར་འགྱུར།། ཉི་མ་ཤར་བའི་འོད་འདྲ་ཞིང༌།། ཛམྦུ་ཆུ་བོའི་གསེར་གྱི་མདོག། ཧཱུྃ་ནི་རི་ལུ་ཙ་ན་ཀའི།། འབྲུ་ཚད་ཙམ་དུ་བསམས་ནས་ནི།། དབུས་སུ་རང་གི་ལྷ་ཡི་གཟུགས།། བསམས་ཏེ་ཁར་བཅུག་རྣམ་བསྒོམས་ན།། དེ་ནི་དེ་མ་ཐག་ཏུ་ཡང༌།། རྡོ་རྗེའི་སྐུ་དང་འོད་འདྲར་འགྱུར།། མཁའ་དབྱིང་གསལ་བའི་དབུས་གནས་པར།། རྣམ་པར་སྣང་མཛད་རབ་ཏུ་བསྒོམས།། ལག་ཏུ་འཁོར་ལོ་རབ་བསྒོམས་ན།། འཁོར་ལོའི་རིག་པ་འཛིན་པར་འགྱུར།། འཁོར་ལོ་ཆེན་པོའི་རིགས་བསྒོམས་ཏེ།། སངས་རྒྱས་སྐུ་ནི་རབ་སྦྱོར་ཞིང༌།། ཡེ་ཤེས་འདི་ནི་རབ་སྒྲུབ་པ།། ཡེ་ཤེས་རྡོ་རྗེ་དག་གིས་བྱ།། མཁའ་དབྱིངས་རྡོ་རྗེའི་དབུས་གནས་པར།། ཡེ་ཤེས་མི་བསྐྱོད་རབ་བསྒོམས་ཏེ།། ལག་ཏུ་རྡོ་རྗེ་རབ་བསྒོམས་ན།། རྡོ་རྗེའི་རིག་པ་འཛིན་པར་འགྱུར།། རྡོ་རྗེ་ཆེན་པོའི་རིགས་བསྒོམས་ཏེ།། རྡོ་རྗེའི་སྐུ་ནི་རབ་སྦྱོར་ཞིང༌།། རྡོ་རྗེའི་མཆོག་འདི་སྒྲུབ་པ་ནི།། ཡེ་ཤེས་རྡོ་རྗེ་དག་གིས་བྱ།། མཁའ་དབྱིངས་རིན་ཆེན་དབུས་གནས་པར།། རིན་ཆེན་རྡོ་རྗེ་རབ་དུ་བསྒོམས།། ལག་ཏུ་རིན་ཆེན་རབ་བསྒོམས་ན།། རིན་ཆེན་རིག་པ་འཛིན་པར་འགྱུར།། རིན་པོ་ཆེ་ཡི་རིགས་བསྒོམས་ནས།། རིན་ཆེན་སྐུ་ནི་རབ་སྦྱོར་ཞིང༌།། རིན་ཆེན་མཆོག་འདི་སྒྲུབ་པ་ནི།། རྡོ་རྗེ་ཡེ་ཤེས་དག་གི་བྱ།། མཁའ་དབྱིངས་ཆོས་ཀྱི་དབུས་གནས་པར།། ཚེ་དཔག་མེད་པ་རབ་ཏུ་བསྒོམས།། ལག་ཏུ་པདྨོ་རབ་བསྒོམས་ན།། པདྨོའི་རིག་པ་འཛིན་པར་འགྱུར།། པདྨོའི་རིགས་ཆེན་བསྒོམས་ནས་སུ།། ཆོས་ཀྱི་སྐུར་ནི་རབ་སྦྱོར་ཞིང༌།། པདྨོའི་མཆོག་འདི་སྒྲུབ་པ་ནི།། ཡེ་ཤེས་རྡོ་རྗེ་དག་གིས་བྱ།། མཁའ་དབྱིངས་དམ་ཚིག་དབུས་གནས་པར།། གདོན་མི་ཟ་བའི་ཡེ་ཤེས་བསྒོམས།། ལག་ཏུ་རལ་གྲི་རབ་བསྒོམས་ན།། རལ་གྲིའི་རིག་པ་འཛིན་པར་འགྱུར།། དམ་ཚིག་ཆེན་པོའི་རིགས་བསྒོམས་ནས།། ཐོགས་མེད་དམ་ཚིག་རབ་སྦྱོར་ཞིང༌།། དམ་ཚིག་མཆོག་འདི་སྒྲུབ་པ་ནི།། ཡེ་ཤེས་རྡོ་རྗེ་དག་གིས་བྱ།། རྩེ་གསུམ་ཡེ་ཤེས་ལྕགས་ཀྱུ་སྩོགས།། རྡོ་རྗེ་ཁྱད་པར་གྱིས་བསྒྲུབས་ན།། སྐུ་གསུང་ཐུགས་ཀྱི་སྒྲུབ་པ་ཡི།། བསམ་གཏན་དེས་ནི་འགྲུབ་པར་འགྱུར།།
བཅོམ་ལྡན་འདས་དམ་ཚིག་ཆེན་པོའི་དངོས་གྲུབ་རྡོ་རྗེས་དེ་སྐད་ཅེས་བཀའ་སྩལ་ཏོ།། ལམ་གྱི་བཞི་མདོའམ་ཤིང་གཅིག་དྲུང༌།། མཚན་མ་གཅིག་དང་ཞི་གནས་སུ།། རྡོ་རྗེ་དགུག་པའི་ཁྱད་པར་གྱིས།། སྒྲུབ་པ་པོས་ནི་རྟག་ཏུ་བསྒྲུབ།། སྦྱོར་གསུམ་རྡོ་རྗེ་ཅན་རྣམས་ཀྱི།། སྦྱོར་གསུམ་སྔགས་ཀྱི་སྐྱེས་བུ་བསམ།། སངས་རྒྱས་ཡེ་ཤེས་བློ་ལྡན་གྱིས།། སྐུ་གསུང་ཐུགས་ཀྱི་ཀྱོ་བ་བཏང༌།། རླུང་གི་དཀྱིལ་འཁོར་མཆོག་གནས་པ།། སངས་རྒྱས་དགུག་པ་དམ་པ་ཡིན།། དམ་ཚིག་ལས་བྱུང་ཕྱོགས་བཅུ་པ།། རྡོ་རྗེས་བཀུག་ནས་ཉེ་བར་སྤྱོད།། ནམ་མཁའི་དབྱིངས་ཀྱི་རྡོ་རྗེ་དམ་ཚིག་དགུག་པའི་ཆོ་གའོ།། རྣམ་པར་སྣང་མཛད་འཁོར་ལོ་ཆེ།། རྡོ་རྗེ་པདྨོ་ལ་སྩོགས་པས།། རྒྱལ་གནས་ལྕགས་ཀྱུ་བསམས་ནས་ནི།། དམ་ཚིག་དགུག་མཆོག་ཀྱོ་བས་བྱ།། ཁམས་གསུམ་གྱི་དམ་ཚིག་དགུག་པའོ།།
རྣམ་པའི་མཆོག་རྣམས་ཀུན་ལྡན་པའི།། སངས་རྒྱས་སྐུ་ནི་རྣམས་བསྒོམས་ལ།། ལག་ཏུ་སྐུ་དང་གསུང་ཐུགས་ཀྱི།། ཀྱོ་བ་ལ་སྩོགས་རབ་ཏུ་བསྒོམས།། འདི་དག་ལྟ་བུའི་སྦྱོར་བ་ཡིས།། དེ་ནི་གནས་ལས་བྱེད་པར་འགྱུར།། རྣམ་པའི་མཆོག་རྣམས་ཀུན་ལྡན་པའི།། རྡོ་རྗེའི་སྐུ་ནི་རྣམ་བསྒོམ་ལ།། རྡོ་རྗེའི་སྦྱོར་བས་ལྕེ་བསྒོམས་ན།། རྡོ་རྗེའི་གསུང་དང་འདྲ་བར་འགྱུར།། རྣམ་པའི་མཆོག་རྣམས་ཀུན་ལྡན་པའི།། སངས་རྒྱས་སྐུར་ནི་རྣམ་བསྒོམས་ལ།། ལག་ཏུ་བསྒྲུབ་བྱ་བསམས་ན་ནི།། རྡོ་རྗེ་དང་ནི་འདྲ་བར་འགྱུར།། གསང་གསུམ་དམ་ཚིག་མཆོད་པའི་མཆོག། མཆོད་པས་མཆོད་ནས་རབ་ཏུ་བསྒྲུབ།། འདི་ནི་སངས་རྒྱས་ཐམས་ཅད་ཀྱི།། གསང་བའི་སྙིང་པོ་བསྡུས་པ་ཡིན།། བཅོམ་ལྡན་འདས་གསང་བ་ཆེན་པོའི་དམ་ཚིག་གིས་དེ་སྐད་ཅེས་གསུང་སོ།། ཤ་ཆེན་དམ་ཚིག་མཆོག་གིས་ནི།། རྡོ་རྗེ་གསུམ་མཆོག་བསྒྲུབ་པར་བྱ།། གཅང་ལྕི་དམ་ཚིག་མཆོག་གིས་ནི།། རིག་པ་འཛིན་པའི་གཙོ་བོར་འགྱུར།། གླང་པོའི་ཤ་ཡི་དམ་ཚིག་གིས།། མངོན་ཤེས་ལྔ་དག་ཐོབ་པར་འགྱུར།། རྟ་ཤ་དག་གི་དམ་ཚིག་གིས།། མི་སྣང་བ་ཡི་བདག་པོར་འགྱུར།། ཁྱི་ཤ་དག་གི་དམ་ཚིག་གིས།། དངོས་གྲུབ་ཐམས་ཅད་འགྲུབ་པར་འགྱུར།། བ་ལང་ཤ་ཡི་དམ་ཚིག་གིས།། རྡོ་རྗེ་འགུག་པའི་མཆོག་ཏུ་འགྱུར།། ཤ་རྣམས་ཐམས་ཅད་མེད་ན་ཡང༌།། ཐམས་ཅད་བསམས་པས་རྣམ་པར་བརྟག། རྡོ་རྗེ་སྦྱོར་བ་འདི་བྱས་ན།། སངས་རྒྱས་ཐམས་ཅད་བྱིན་གྱིས་རློབ།། རྣམ་པའི་མཆོག་རྣམས་ཀུན་ལྡན་པ།། སྐུ་གསུང་ཐུགས་ནི་རྡོ་རྗེ་ཅན།། སྙིང་གར་ཡེ་ཤེས་དམ་ཚིག་དང༌།། དབུ་རྒྱན་རྡོ་རྗེ་མཆོག་འཛིན་པ།། སངས་རྒྱས་ཐམས་ཅད་མཉེས་གྱུར་པ།། དམ་ཚིག་མཆོག་གིས་བྱ་བ་ནི།། དངོས་གྲུབ་ཐམས་ཅད་འགྲུབ་པའི་མཆོག། དམ་ཚིག་མཆོག་གིས་རབ་ཏུ་བྱ།། དམ་ཚིག་ཐམས་ཅད་ཡེ་ཤེས་རྡོ་རྗེར་གྱུར་པ་ཞེས་བྱ་བའི་ཏིང་ངེ་འཛིན་ཏོ།།
ལྕེ་ཡི་དམ་ཚིག་རྡོ་རྗེ་མཆོག། རྡོ་རྗེ་ཅན་གྱིས་ཧཱུཾ་བསྒོམས་ཏེ།། བདུད་རྩི་ལྔ་ཡི་སྦྱོར་བ་ཡིས།། ཟོས་ན་རྡོ་རྗེ་གསུམ་ཐོབ་འགྱུར།། ཨཱཿདང་ཨོཾ་གྱི་དམ་ཚིག་ཀྱང༌།། འདི་ནི་རྡོ་རྗེའི་ཚུལ་མཆོག་སྟེ།། འདི་ལྟ་བུ་ཡི་སྦྱོར་བ་ཡིས།། རྡོ་རྗེ་མི་ཕྱེད་འདྲ་བར་འགྱུར།། རྡོ་རྗེའི་དམ་ཚིག་བདུད་རྩི་ཕྲེང་བ་ཞེས་བྱ་བའི་ཏིང་ངེ་འཛིན་ཏོ།། རྡོ་རྗེ་དམ་ཚིག་གསུམ་གྲུབ་ཤོག། སྐུ་གསུམ་རྡོ་རྗེ་ཅན་དུ་གྱུར།། ཕྱོགས་བཅུའི་སེམས་ཅན་ཐམས་ཅད་ཀྱི།། ནོར་བུ་ཡིད་བཞིན་རྒྱ་མཚོར་འགྱུར།། འཇིག་རྟེན་ཁམས་ནི་ཐམས་ཅད་དུ།། རྡོ་རྗེའི་བདག་ཉིད་སྣང་བར་བྱེད།། འཁོར་ལོའི་དམ་ཚིག་གྲུབ་པའི་མཆོག། སངས་རྒྱས་སྐུ་དང་འདྲ་བར་འགྱུར།། གངྒཱའི་ཕྱེ་སྙེད་ཐམས་ཅད་དུ།། གྲུབ་པ་ཀུན་ཏུ་རྣམ་པར་སྤྱོད།། དམ་ཚིག་དམ་པ་ཐམས་ཅད་ཀྱི།། རིག་པ་འཛིན་པའི་གཙོ་བོར་འགྱུར།། རྡོ་རྗེའི་སྐུ་ནི་རབ་བསྒོམས་པས།། ཐམས་ཅད་དམ་ཚིག་མཆོག་ཏུ་འགྲུབ།། མི་སྣང་གྱུར་བ་ཐམས་ཅད་ལ།། སྟོང་ཁམས་དག་ནི་སྣང་བར་བྱེད།། སངས་རྒྱས་ཀུན་ལས་འཕྲོག་པ་དང༌།། ལྷ་ཡི་བུ་མོ་མཆོག་ལ་སྤྱོད།། གངྒཱའི་ཕྱེ་སྙེད་སངས་རྒྱས་རྣམས།། རྡོ་རྗེ་གསུམ་གྱི་གནས་བཞུགས་པ།། རང་ལག་སྐྱུ་རུ་ར་བཞག་བཞིན།། རྡོ་རྗེ་མིག་གིས་མཐོང་བར་འགྱུར།། གངྒཱའི་ཕྱེ་སྙེད་ཞིང་རྣམས་ན།། སྒྲ་གྲགས་པ་ནི་ཇི་སྙེད་པ།། མངོན་ཤེས་རྣ་བས་ཐོས་པ་ནི།། རྣ་བའི་དྲུང་ན་འཁོད་པ་བཞིན།། གངྒཱའི་ཕྱེ་སྙེད་ཞིང་དག་གི། སེམས་ཅན་ཀུན་གྱི་སེམས་རྣམས་ནི།། སྐུ་གསུང་ཐུགས་ཀྱིས་མཚན་པ་ཡི།། རོལ་མོ་ལས་བྱུང་སེམས་རིག་འགྱུར།། བསྐལ་བ་གངྒཱའི་ཕྱེ་སྙེད་དུ།། འཁོར་བ་དག་ན་གནས་པ་ཡི།། སྔོན་གྱི་གནས་ཀྱི་གཏན་ཚིག་རྣམས།། ཞག་གསུམ་ལོན་པ་བཞིན་དུ་དྲན།། གངྒཱའི་ཕྱེ་མ་སྙེད་ཀྱི་ལུས།། སངས་རྒྱས་སྤྲིན་ལ་སྩོགས་བརྒྱན་པ།། བསྐལ་བ་གངྒཱའི་ཕྱེ་སྙེད་དུ།། རྡོ་རྗེ་རྫུ་འཕྲུལ་མཆོག་གིས་འགེངས།། བཅོམ་ལྡན་འདས་དམ་ཚིག་མངོན་པར་མཁྱེན་པས་དེ་སྐད་ཅེས་བཀའ་སྩལ་ཏོ།།
དེ་ལ་མངོན་པར་ཤེས་པ་ལྔ་ནི། རྡོ་རྗེའི་སྤྱན་དང་རྡོ་རྗེའི་སྙན་དང༌། རྡོ་རྗེའི་ཐུགས་དང༌། རྡོ་རྗེའི་གནས་དང༌། རྡོ་རྗེའི་རྫུ་འཕྲུལ་ལོ།། སངས་རྒྱས་མངོན་ཤེས་ལྔ་དོན་འགྲུབ།། སངས་རྒྱས་སྐུ་དང་འདྲ་བར་འགྱུར།། གངྒཱའི་བྱེ་སྙེད་གྲངས་མེད་པའི།། འཁོར་གྱིས་ཡོངས་སུ་བསྐོར་ནས་སུ།། རྡོ་རྗེའི་སྐུ་དང་གསུང་ཐུགས་ཀྱིས།། འཇིག་རྟེན་ཁམས་ཀུན་བགྲོད་པར་འགྱུར།། བསྙེན་པའི་དམ་ཚིག་སྦྱོར་བ་དང༌།། ཉེ་བར་སྒྲུབ་པ་འབྱུང་བ་དང༌།། སྒྲུབ་པའི་དོན་གྱི་དམ་ཚིག་དང༌།། སྒྲུབ་པ་ཆེན་པོ་དག་དང་བཞི།། རྡོ་རྗེའི་བྱེ་བྲག་ཤེས་བྱས་ལ།། དེ་ནས་ལས་རྣམས་བསྒྲུབ་པར་བྱ།། བསྙེན་པའི་ཏིང་འཛིན་རབ་སྦྱོར་བ།། བྱང་ཆུབ་མཆོག་ནི་བསྒོམ་པར་བྱ།། ཉེ་བར་སྒྲུབ་པ་གྲུབ་མཆོག་ལ།། རྡོ་རྗེ་སྐྱེ་མཆེད་རྣམ་པར་དཔྱད།། སྔགས་ཀྱི་བདག་པོ་བསྒོམས་པ་ཡིས།། བསྒྲུབ་པའི་ཚེ་ན་བསྐུལ་བར་གསུངས།། སྒྲུབ་པ་ཆེན་པོ་བྱེད་པའི་ཚེ།། རང་སྔགས་རྡོ་རྗེ་ཅན་གྱི་གཟུགས།། དབུ་བརྒྱན་ལ་ནི་བདག་པོ་བསམ།། ཡེ་ཤེས་རྡོ་རྗེ་འགྲུབ་པར་འགྱུར།། བསྙེན་པའི་ཡེ་ཤེས་བདུད་རྩི་དག། ཐམས་ཅད་དུ་ནི་རྟག་པར་བྱ།། འདི་ནི་སྔགས་རྣམས་ཐམས་ཅད་ཀྱི།། སྔགས་ཀྱི་དེ་ཉིད་དོན་སྒྲུབ་པའོ།། དགོན་པ་ཆེན་པོའི་ས་ཕྱོགས་དང༌།། རབ་ཏུ་རྣམ་པར་དབེན་པ་དང༌།། རི་བོ་ནགས་འདབ་ཆུ་ངོགས་སུ།། རྟག་ཏུ་དངོས་གྲུབ་ཐོབ་པར་འགྱུར།། བཅོམ་ལྡན་འདས་རྡོ་རྗེ་སྒྲུབ་པ་ཆེན་པོས་དེ་སྐད་ཅེས་བཀའ་སྩལ་ཏོ།། ཡང་ན་རྡོ་རྗེ་བཞི་དག་གིས།། བརྟུལ་ཞུགས་བརྟན་པས་བསྙེན་པར་བྱ།། སྐུ་གསུམ་མཉམ་པ་ཉིད་གྱུར་པ།། བསྒོམས་ན་དངོས་གྲུབ་ཐོབ་པར་འགྱུར།། དུས་བཞི་དག་ཏུ་རབ་སྦྱོར་བས།། བློ་དང་ལྡན་པས་གནས་ལྔར་ནི།། ཡེ་ཤེས་རྡོ་རྗེ་ཡི་གེ་ཨོཾ།། བསྒོམས་ན་སྡོམ་པ་ཡིན་པར་བཤད།། ཞག་བདུན་དང་ནི་ཟླ་ཕྱེད་དང༌།། ཟླ་གཅིག་ཟླ་བ་ཕྱེད་དང་གཉིས།། རྡོ་རྗེ་དམ་ཚིག་བསྒྲུབ་ན་ནི།། དངོས་གྲུབ་མྱུར་དུ་ཐོབ་པར་འགྱུར།། ཞག་གྲངས་བྱེ་བྲག་རབ་བསྐུལ་བ།། ང་ཡིས་རྒྱས་པར་རབ་ཏུ་བསྟན།། གསང་བ་མཆོག་ལས་བྱུང་བ་ལ།། ཟླ་བ་ཕྱེད་ཀྱིས་འགྲུབ་པར་གསུངས།། དེ་ལ་འདིར་ནི་ཉེ་བར་སྒྲུབ་པའི་སྡོམ་པའི་ཡུལ་ལོ།། སངས་རྒྱས་སྐུ་འཛིན་དཔལ་དང་ལྡན།། རྡོ་རྗེ་མི་ཕྱེད་གསུམ་འབྱེད་པ།། བྱིན་གྱིས་བརླབས་ཀྱི་གནས་བྱས་ཏེ།། རྡོ་རྗེ་སྐུ་དང་ལྡན་པར་བྱ།། མི་ཕྱེད་རྡོ་རྗེ་གསུམ་བསྒོམས་པས།། ཕྱོགས་བཅུར་བཞུགས་པའི་སངས་རྒྱས་རྣམས།། དེ་ལ་སྐུ་ཡི་མཚན་པ་ཡིས།། བྱིན་གྱིས་བརླབས་ཀྱིས་གནས་མཛད་དོ།། དེ་ལ་འདི་ནི་སྒྲུབ་པའི་སྡོམ་པའི་ཡུལ་ལོ།། ཆོས་ཀྱི་གསུང་ལམ་དཔལ་དང་ལྡན།། རྡོ་རྗེ་མི་ཕྱེད་གསུམ་འབྱེད་བྱ།། བྱིན་གྱིས་བརླབས་ཀྱི་གནས་བྱས་ཏེ།། རྡོ་རྗེ་གསུང་དང་ལྡན་པར་བྱ།། རྡོ་རྗེ་མི་ཕྱེད་གསུམ་བསྒོམས་པས།། ཕྱོགས་བཅུ་ན་བཞུགས་སངས་རྒྱས་རྣམས།། དེ་ལ་གསུང་ལས་བྱུང་བ་ཡི།། བྱིན་གྱིས་བརླབས་ཀྱིས་གནས་མཛད་དོ།། དེ་ལ་འདི་ནི་སྒྲུབ་པ་ཆེན་པོའི་སྡོམ་པའི་ཡུལ་ལོ།། རྡོ་རྗེའི་ཐུགས་འཛིན་དཔལ་དང་ལྡན།། རྡོ་རྗེ་མི་ཕྱེད་གསུམ་འབྱེད་པ།། བྱིན་གྱིས་བརླབས་ཀྱི་གནས་བྱས་ཏེ།། རྡོ་རྗེ་ཐུགས་དང་ལྡན་པར་བྱ།། རྡོ་རྗེ་མི་ཕྱེད་གསུམ་བསྒོམས་པས།། ཕྱོགས་བཅུ་ན་བཞུགས་སངས་རྒྱས་རྣམས།། དེ་ལ་ཐུགས་ལས་བྱུང་བ་ཡི།། བྱིན་གྱིས་བརླབས་ཀྱིས་གནས་མཛད་དོ།། སངས་རྒྱས་རྡོ་རྗེ་སེམས་དཔའ་འམ།། ཡང་ན་ཆོས་ཀྱི་སེམས་དཔའ་འང་རུང༌།། རྨོངས་པས་འདའ་བར་བྱེད་ན་ནི།། ཚལ་པར་འགས་པར་གདོན་མི་ཟ།། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་ལས། དེ་བཞིན་གཤེགས་པ་ཐམས་ཅད་ཀྱི་རྡོ་རྗེའི་སྦྱོར་བའི་དམ་ཚིག་སྒྲུབ་པའི་མཆོག་བསྟན་པའི་ལེའུ་སྟེ། བཅུ་གཉིས་པའོ།། །།
དེ་ནས་བཅོམ་ལྡན་བདེ་གཤེགས་ཀུན།། ཡེ་ཤེས་རྡོ་རྗེ་མཆོག་འཛིན་པ།། སེམས་ཅན་ཀུན་དོན་ཡང་དག་འབྱུང༌།། བྱང་ཆུབ་སེམས་དཔའ་བློ་ལྡན་གྱིས།། ཐུབ་པ་དོན་ཀུན་རྡོ་རྗེ་ཅན།། སྟོན་པ་ཆེ་ལ་ཕྱག་འཚལ་ནས།། དམ་ཚིག་དེ་ཉིད་མཁྱེན་པ་ལ།། མཆོད་དེ་རྡོ་རྗེའི་དབྱངས་འདི་གསུངས།། ཨེ་མོའི་སངས་རྒྱས་ཚུལ་རེ་བཟང༌།། ཨེ་མོའི་བྱང་ཆུབ་ཚུལ་གྱི་མཆོག། ཨེ་མོའི་ཆོས་ཀྱི་ཚུལ་རེ་ཞི།། ཨེ་མོའི་སྔགས་ཀྱི་ཚུལ་རེ་བརྟན།། མ་སྐྱེས་པ་ཡི་ཆོས་རྣམས་ནི།། ངོ་བོ་ཉིད་ཀྱིས་ཁྱད་པར་ཅན།། རྣམ་པར་མི་རྟོག་ཡང་དག་རིག། ཡེ་ཤེས་འབྱུང་བ་རབ་ཏུ་བཤད།། ཡིད་འོང་སྔགས་རྣམས་ཀུན་བསྡུས་པ།། རྡོ་རྗེ་བཟླས་པ་ཡེ་ཤེས་ཆེ།། སྐུ་གསུམ་མི་ཕྱེད་དཀྱིལ་འཁོར་དང༌།། སངས་རྒྱས་ཡེ་ཤེས་ཐོབ་འགྱུར་བ།། རྡོ་རྗེ་མི་ཕྱེད་གསུམ་བསྒོམ་པའི།། རྡོ་རྗེ་བཟླས་པའི་སྦྱོར་བ་ཡིས།། སངས་རྒྱས་ཀུན་གྱིས་བྱིན་གྱིས་རློབ།། རིགས་དང་གསང་སྔགས་ཐམས་ཅད་ཀྱི།། སྐུ་དང་གསུང་དང་ཐུགས་ཀྱི་མཚན།། གསང་སྔགས་བཟླས་པ་དེ་རིང་གསུངས།། ཡེ་ཤེས་རྒྱ་མཚོ་གསན་པ་དང༌།། སྐུ་གསུང་ཐུགས་ཀྱི་རྡོ་རྗེ་ཅན།། སངས་རྒྱས་དུས་གསུམ་ལས་བྱུང་རྣམས།། རྡོ་རྗེ་སྔགས་ནི་རབ་བསྒོམས་པས།། ཡེ་ཤེས་མཉམ་མེད་ཐོབ་འགྱུར་བ།། བཅོམ་ལྡན་འདས་ཀྱིས་བཤད་དུ་གསོལ།།
དེ་ནས་སྟོན་པ་རྡོ་རྗེ་འཛིན།། ནམ་མཁའ་རྡོ་རྗེ་ཡེ་ཤེས་འབྱུང༌།། བྱེད་སྐྱེད་དམ་པ་མཆོག་གིས་གཙོས།། རྡོ་རྗེ་བཟླས་པ་འདི་གསུངས་སོ།། །།
དཔལ་གསང་བ་འདུས་པའི་རྩ་རྒྱུད་ལ་ཐོས་བསམ་ཀློག་འདོན་སོགས་བགྱིས་པའི་ཕན་ཡོན་མདོར་བསྡུས་ནི། དེ་ཡང་ཡང་དག་པར་རྫོགས་པའི་སངས་རྒྱས་ཀྱིས་ལམ་གྱི་འཇུག་སྒོ་དང༌། ཐེག་པ་དང་རྒྱུད་སྡེའི་རིམ་པ་མི་འདྲ་བ་ཇི་སྙེད་ཅིག་གསུངས་པ་དེ་དག་ཐམས་ཅད་ཀྱི་མཐར་ཐུག་པ་ནི་དཔལ་གསང་བ་འདུས་པ་ཉིད་ཡིན་ཏེ། རྩ་བའི་རྒྱུད་ཀྱི་མཚན་བརྗོད་པ་ན་རྡོ་རྗེ་ཐེག་པའི་གནད་ཐམས་ཅད་འདིར་འདུས་པར་བསྟན་ཅིང༌། རྒྱུད་ཕྱི་མ་ལས། ཨེ་མ་ཧོ་ཤིན་ཏུ་རྙེད་དཀའ་བ།། བྱང་ཆུབ་སྒྲུབ་པའི་ཐབས་འདི་ཡིན།། རྒྱུད་ཀྱི་ཕྱི་མའི་ཕྱི་མོར་འགྱུར།། གསང་བ་འདུས་པ་ཞེས་བྱའི་རྒྱུད།། ཅེས་དང༌། གང་ཞིག་ཐོག་མ་མེད་དངོས་རྣམ་དག་འདི་སྒོམ་པ།། ཐབས་དང་ཤེས་རབ་ལས་བྱུང་སྤྲོས་དང་རྣམ་པར་བྲལ།། གསང་བའི་དབང་བསྐུར་བརྟུལ་ཞུགས་དམ་ཚིག་སྦྱོར་ལ་རྟག། བྱང་ཆུབ་རྡོ་རྗེ་འདྲར་བལྟ་དེ་ལ་ཕྱག་འཚལ་ལོ།། གང་ཞིག་དངོས་གྲུབ་མཆོག་གི་ཐབས་ནི་འདི་སྒོམ་ཞིང༌།། བསྙེན་པའི་ཆོ་ག་ཉེ་བར་སྒྲུབ་པ་སྒྲུབ་པ་དང༌།། སྒྲུབ་པ་ཆེན་པོས་བློ་མི་འགྱུར་བའི་སྒྲུབ་དབང་པོ།། བྱང་ཆུབ་རྡོ་རྗེ་འདྲར་བལྟ་དེ་ལ་ཕྱག་འཚལ་ལོ།། གང་ཞིག་ཐུན་བཞིའི་རྡོ་རྗེ་དག་ནི་སྒྲུབ་བྱེད་པ།། མི་སྣང་ལ་སྩོགས་སྣ་ཚོགས་མཆོག་དང་དམན་འགྲུབ་ཅིང༌།། བླ་མའི་དྲིན་གྱིས་འདི་ན་མ་ནོར་ལམ་རྟོགས་པ།། བྱང་ཆུབ་རྡོ་རྗེ་འདྲར་བལྟ་དེ་ལ་རྟག་ཕྱག་འཚལ།། གང་ཞིག་རབ་གསང་འདུས་པའི་རྒྱུད་འདི་ཉན་པ་དང༌།། འདོན་པར་བྱེད་དང་ཀློག་པ་དང་ནི་སེམས་པ་དང༌།། མཆོད་པ་བྱེད་པ་དང་ནི་འདྲིའམ་འདྲིར་འཇུག་པ།། བྱང་ཆུབ་རྡོ་རྗེ་འདྲར་བལྟ་དེ་ལ་རྟག་ཕྱག་འཚལ།། གང་དུ་ཞི་སྩོགས་ལས་སོགས་ཤིན་ཏུ་བརྟགས་པ་ཡིས།། འཁྲུལ་འཁོར་སྔགས་ཀྱི་ཆོ་ག་དེ་བཞིན་རྒྱས་འདེབས་པའི།། བསྒྲུབ་བྱ་འདི་དང་ལྡན་པའི་སྒྲུབ་པའི་དབང་པོ་ནི།། བྱང་ཆུབ་རྡོ་རྗེ་འདྲར་བལྟ་དེ་ལ་རྟག་ཕྱག་འཚལ།། གང་གིས་གཙོ་བོ་སྒྲུབ་པ་པོ་མཐོང་རེག་པ་དང༌།། ལེགས་པར་དྲན་དང་མིང་ཙམ་ངེས་པར་ཐོས་པ་དང༌།། དད་པར་བྱེད་ཅིང་ཕྱོགས་གཅིག་ཙམ་ཞིག་འཛིན་པ་དག། བྱང་ཆུབ་རྡོ་རྗེ་འདྲར་བལྟ་དེ་ལ་རྟག་ཕྱག་འཚལ།། ཞེས་དང༌། འདི་ཤིན་ཏུ་རྙེད་དཀའ་ཞིང་དོན་ཆེ་བས། འདིའི་བསྐྱེད་རྫོགས་ལ་ཐུན་བཞིའི་རྣལ་འབྱོར་བྱེད་པ་དང༌། ཉན་པ་དང་འདྲི་བ་དང་འདོན་པ་དང༌། མཆོད་པ་བྱེད་པ་དང༌། རྒྱུད་འདིའི་ལམ་སྒོམ་པའི་སྒྲུབ་པ་པོའི་དབང་པོ་དང༌། སྒྲུབ་པ་པོ་དེ་གང་གིས་མཐོང་བའམ། ཐོས་པ་འམ། དྲན་ཅིང་རེག་པ་དང༌། དད་ཅིང་རྒྱུད་ཀྱི་ཕྱོགས་གཅིག་ཙམ་ཞིག་ཡན་ཆད་འཛིན་པ་ཐམས་ཅད་ཀྱང༌། བྱང་ཆུབ་རྡོ་རྗེ་སྟེ་རྡོ་རྗེ་འཆང་དང་འདྲ་བར་བལྟས་ནས་ཕྱག་འཚལ་ལོ།། ཞེས་རྒྱུད་ཕྱི་མ་ལས་གསུངས་ཤིང༌། རྩ་བའི་རྒྱུད་ཉིད་ལས་ཀྱང༌། སྐུ་དང་གསུང་ཐུགས་རྡོ་རྗེ་ཡི།། རྣལ་འབྱོར་འདིར་གྱུར་ཕྱིན་ཆད་ནི།། ཀློག་གམ་ཡང་ན་སེམས་ཀྱང་རུང༌།། དེ་ཡང་རྡོ་རྗེ་འཛིན་འདྲར་འགྱུར།། ཞེས་དང༌། དུས་གསུམ་གྱི་སངས་རྒྱས་དང་བྱང་ཆུབ་སེམས་དཔའ་དང༌། རྡོ་རྗེ་འཆང་གིས་བརྙེས་པ་ཐམས་ཅད་ཀྱང༌། འདུས་པའི་ལམ་མ་ནོར་བར་སྟོན་པའི་སློབ་དཔོན་དང་འཕྲད་ན། མཆོད་ཅིང་ཕྱག་འཚལ་བ་དང༌། འདི་ནི་བདག་ཅག་དེ་བཞིན་གཤེགས་པ་ཐམས་ཅད་ཀྱི་ཕའོ།། ཞེས་བྱ་བ་ལ་སོགས་པའི་ཚིག་འབྱིན་པར་གསུངས་ལ། དེའི་རྒྱུ་མཚན་དུ་འདུས་པའི་ལམ་ལ་མ་བརྟེན་པར་འཚང་རྒྱ་བའི་ཐབས་མེད་པར་གསུངས་སོ།། གཞན་ཡང་འཇམ་དཔལ་གྱི་ཞལ་གྱི་ལུང་ལས་ཀྱང༌། སངས་རྒྱས་ཀུན་གྱི་འདུས་པའི་རྒྱུད།། གསང་ཆེན་གསང་བ་ཆེས་གསང་བ།། གོང་ན་མེད་པའི་ལུང་ཆེན་པོ།། ཞེས་བསྔགས་ཤིང༌། བསྟན་པའི་སྙིང་པོ་གནས་མི་གནས་ཀྱང་འདི་ཉིད་ཡོད་མེད་ཀྱི་རྗེས་སུ་བྱེད་པར་གསུངས་ཏེ། དེ་ཉིད་ལས། འདི་དོན་རྣ་བར་འཕོ་བྱེད་པ།། གང་གི་དུས་སུ་གནས་པ་དེར།། སངས་རྒྱས་བསྟན་པ་རིན་ཆེན་ཀྱང༌།། གནས་པར་རབ་ཏུ་བཤད་པ་ཡིན།། བརྒྱུད་པའི་རིམ་པ་འདི་ཆད་པས།། སངས་རྒྱས་བསྟན་པ་ནུབ་པ་རུ།། ཀུན་གྱིས་རབ་ཏུ་ཤེས་པར་བྱ།། ཞེས་སོ།། གསང་བ་གྲུབ་པ་ལས་ཀྱང༌། དཔལ་ལྡན་འདུས་ལས་མཆོག་གཞན་མེད།། འཇིག་རྟེན་གསུམ་གྱི་རིན་ཆེན་གྱུར།། སྙིང་བོ་ལས་ནི་སྙིང་བོ་མཆོག། རྒྱུད་ཀུན་གྱི་ནི་བླ་མའི་བླ།། བསྟན་དང་བཤད་པ་རྣམས་གནས་ན།། རྫོགས་པའི་རིམ་པའི་རྣལ་འབྱོར་ཉིད།། འདུས་པ་གང་གིས་མི་ཤེས་པ།། དེ་ཡིས་དངོས་གྲུབ་ཇི་ལྟར་འགྲུབ།། ཐེ་ཚོམ་ཐམས་ཅད་གཅོད་བྱེད་ཅིང༌།། མི་ཤེས་རབ་རིབ་སེལ་བྱེད་པ།། སངས་རྒྱས་རིན་ཆེན་ཟ་མ་ཏོག། དཔལ་ལྡན་འདུས་པ་ཡོངས་སྤངས་ནས།། རྣམ་རྟོག་དུ་མས་བརྟགས་པ་ཡིས།། རྨོངས་པ་དངོས་གྲུབ་འདོད་གྱུར་བ།། མཁའ་ལ་ཁུ་ཚུར་བརྡེགས་པ་དང༌།། སྨིག་སྒྱུའི་ཆུ་ལ་འཐུང་བ་བཞིན།། ཞེས་གསུངས་ལ། སྒྲོན་གསལ་ལས་ཀྱང༌། རྒྱུད་སྡེ་གཞན་ཀུན་གྱི་རྩ་བ་དང༌། མདོ་སྡེ་ཀུན་གྱི་ཟ་མ་ཏོག་ཏུ་གྱུར་བས་རྒྱུད་སྡེ་ཐམས་ཅད་ཀྱི་རྩེ་མོའམ། མཆོག་ཡིན་པར་གསུངས་ལ། རྒྱུད་འདི་རང་གི་སྐོར་དུ་མ་ཟད། རྒྱུད་སྡེ་གཞན་ལས་ཀྱང་མཆོག་ཏུ་བསྔགས་ཏེ། དམར་ནག་གི་རྒྱུད་གཉིས་ཀ་ལས། རྒྱུད་ཀྱི་མཐར་ཐུག་འདུས་པ་སྟེ། མ་བྱུང་འབྱུང་བར་མི་འགྱུར་རོ།། ཞེས་གསུངས་ལ། སློབ་དཔོན་ཆེན་པོ་ནག་པོ་སྤྱོད་པས་ཀྱང༌། དཔལ་ལྡན་འདུས་རྗེས་ལམ་གྱིས་ནི།། རིམ་པ་གཉིས་ཀའི་ངོ་བོ་ལ།། དཔལ་ལྡན་འདུས་པ་ལྷག་ཡིད་འོང༌།། རྒྱུད་རྣམས་ཀུན་སོན་གཙོ་བོ་ཡིན།། ཞེས་གསུངས་སོ།། མཁས་གྲུབ་ཐམས་ཅད་མཁྱེན་པས། འདི་ལྟར་རྒྱུད་སྡེ་དང་མཁས་གྲུབ་ཀྱི་གཞུང་མཐའ་ཡས་པ་གཅིག་ལས། གསང་བ་འདུས་པ་མདོ་རྒྱུད་ཐམས་ཅད་ཀྱི་མཆོག་དང༌། འདི་ཡི་ལམ་ལ་མ་བརྟེན་པར་མཆོག་གི་དངོས་གྲུབ་འགྲུབ་པའི་ཐབས་མེད་པ་དང༌། རིམ་པ་གཉིས་ཀ་ལ་འདི་མཆོག་ཏུ་གྱུར་བར་གསུངས་པའི་ཚུལ་རྣམས་ལ། ཚིག་ཙམ་མ་ཡིན་པར་ངེས་པ་རྙེད་པའི་སྒོ་ནས་ལམ་འདི་ལ་དད་པ་བརྟན་པོ་སྐྱེ་བ་ལ་ནི། ཚེ་འདིར་མ་དག་པའི་ལུས་འདི་སྤངས་ནས་མཚན་དཔེས་བརྒྱན་པའི་སྐུ་སྒྲུབ་པའི་ཚུལ་ནི། དཔལ་ལྡན་འདུས་པའི་རྒྱུད་དུ་ཆེས་རྒྱས་པར་བཤད་པ། འཕགས་པ་ཀླུ་སྒྲུབ་ཡབ་སྲས་ཀྱི་མན་ངག་གིས་གསལ་བར་ཕྱེ་བ། ཡང་དག་པའི་བླ་མ་མཉེས་པར་བྱས་པའི་དྲིན་ལས་ཁོང་དུ་ཆུད་དགོས་ཀྱི། རྒྱུད་སྡེ་གཞན་ལས་བདེ་སྟོང་སྦྱོར་བ་སོགས་རྒྱས་པར་བཤད་ཀྱང༌། མ་དག་པའི་ལུས་འདི་སྤངས་ནས། ཚེ་འདིར་མཚན་དཔེས་བརྒྱན་པའི་ཡེ་ཤེས་ཀྱི་སྐུ་སྒྲུབ་ཚུལ་ཤིན་ཏུ་མི་གསལ་ཞིང་མི་རྒྱས་པས་རྒྱུད་གཞན་ལ་བརྟེན་ནས་ཤིན་ཏུ་རྟོགས་དཀའ་བའི་ཚུལ་ལ་མཐའ་ཆོད་པའི་ངེས་པ་རྙེད་དགོས་ཏེ། དེ་རྙེད་ན་ནི་དཔལ་ལྡན་འདུས་པ་གསུང་རབ་གྱི་མཆོག་དང༌། ལམ་འདི་ལས་མཆོག་ཏུ་གྱུར་བ་མེད་པ་ལ་མི་ཕྱེད་པའི་དད་པ་རྙེད་པར་འགྱུར་ལ། ཞེས་གསུངས་པ་ལྟར་རོ།། །།
དཔར་བྱང་སྨོན་ཚིག རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ།། གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང༌།། ཚིག་གི་གཟེགས་མ་རེས་ཀྱང་དུག་གསུམ་གྱི།། དྲི་མ་ཡོངས་འཁྲུད་ལེགས་བཤད་བདུད་རྩི་འདི།། དཔར་དུ་བསྐྲུན་པའི་རྣམ་དཀར་ཕུང་པོའི་མཐུས།། ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ།། གདངས་ཏེ་རྒྱུད་ལྔའི་འགྲོ་བ་མ་ལུས་པ།། ངེས་ལེགས་ནོར་བུའི་མཛོད་ལ་དབང་འབྱོར་ཤོག།
ཅེས་འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན་རྣམ་འདྲེན་ཤཱཀྱ་སེང་གེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས་ནས། ནང་བསྟན་གྲུབ་མཐའ་རིས་མེད་ཀྱི་གསུང་རབ་རྣམས་དཔར་དུ་བསྐྲུན་དང་བསྐྲུན་འགྱུར་གང་ལ་འང་སྦྱར་ཆོག་པའི་དགེ་བསྔོའི་སྨོན་ཚིག་ཏུ་ཤཱཀྱའི་དགེ་སྦྱོང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ།།

robotstxt: allowed

filter: keep